Муаллиф: Akmal Binokulov Сана: 9-01-2018, 14:12\nБўлим: Янгиликлар, Спорт, Дунё\n«Кетишим дабдаба-ю, келишим шалдироқ арава бўлди» – дерди Мурод Ражабов севимли «Ажойиб хаёлпараст» фильмида. Филиппе Коутиньога келганда, бу иборанинг тескарисини қўллаш мумкин. Трансфер қиймати бўйича дунёда иккинчи ўринни банд этиб, деярли ярим йил давом этган сериалнинг якуни ўлароқ «Камп Ноу»га ташриф буюрган Коутиньо бир неча йил олдин «Барселона» «тумшуғининг тагида», «Эспаньол»да тўп тепиб юрарди.\nУ пайтларда каталонияликларнинг бор эътибори океан ортида, Неймарнинг афсунларига маҳлиё эдилар. Келинг, бир бошдан...\nКоутиньонинг болалиги бошқа бразилиялик футболчилардан фарқ қилмаган – то кимнингдир назарига тушгунча, асосан бетон ёки асфальтларда тўп тепиш билан шуғулланди. Болакай ўз келажагини Бразилия терма жамоаси сафида ўйнаш орзуси билан боғлай бошлагач, унинг ота-онаси ёрдамчи бўлишди. Улар Филиппенинг футзал майдонларидаги ҳаракатларини видеотасвирга тушириб олишар ва маҳаллий скаутларга кўрсатишарди.\nАммо «Интер»нинг асосий таркибига кириш ёш футболчи учун қийинчилик туғдирарди. Жамоада бир қатор етакчи футболчилар бўлиб, Коутиньо ўз имкониятини жуда кам ҳолатларда қўлга киритарди. Кўпроқ ўйин амалиётини истаган футболчи Испанияда, «Эспаньол»да ижара асосида ўйнашга рози бўлди.\n2012 йилнинг январидан ўша мавсум охиригача у каталонияликлар таркибида 16 ўйинда майдонга тушиб, 5 гол муаллифи бўлди. Жумладан, таъкидлаш жоизки, ўшанда у «Камп Ноу»да тўп суришга ҳам улгурган. Мезбонлар 4:0 ҳисобида ғалаба қозонган ўйинда, ҳеч ким ёш Коутиньога эътибор қаратмаган бўлса керак.\nМана шундай мураббий «Ливерпуль»да топилди. «Саутҳемптон» ва «Ливерпуль» томонидан қизиқиш билдирилган яримҳимоячи Брендан Рожерс жамоасини танлади. Ёш футболчининг келажагини тахмин қилишдан зарурроқ ишлари бўлган «Интер» бу трансферга у қадар қаршилик қилиб ўтирмади ва 2012/13 йилги мавсумининг ўртасида, атиги 8.5 миллион фунт стерлингга Филиппе Коутиньо «Ливерпуль» аъзосига айланди.\nКеласи мавсумда «Ливерпуль» балки ҳозиргача энг яхши йилларидан бирини ўтказди, жамоа ҳатто чемпионлик унвонига ҳам бир қадам келганди. Фақат Жеррард ўша қадамни босаётиб йиқилиб тушганини ҳамма эсласа керак. Хуллас, Суарес, Жеррард, Старриж, Стерлинг каби ёрқин футболчилар ичида ҳам Филиппе Коутиньо порлай олди ва журналистлар уни клубнинг мавсумдаги энг яхши футболчиси деб эътироф этишди.\nУёғини сиз ҳам яхши биласиз, кейинги йилларда Коутиньо жамоанинг энг муҳим футболчисига айланди, 40 дан ортиқ гол урди, АПЛда энг кўп гол урган бразилиялик футболчи сифатида қайд этилди. Унинг «Барселона»га трансфери бўйича музокаралар салкам олти ой давом этди ва якунда у Ла Лига пешқадами таркибидан клуб афсонаси Йоҳан Кройффнинг 14-рақамида майдонга тушадиган бўлди.\nФилиппе бўлажак турмуш ўртоғини 14 ёшида, Риодаги одатий рақс кечаларидан бирида учратганди. У Айнени Италияга ўзи билан олиб келди ва жуфтлик бирга яшай бошлади. 2012 йилда эса ёшларнинг никоҳ тўйи бўлиб ўтди. Айнан рафиқаси Коутиньонинг асосий таянчи ва илҳоми ҳисобланади. Коутиньо ҳар гол урганда трибунадан рафиқаси қидиради. Ёш оила ўғил (Филипп) ва қизни (Мария) катта қилишмоқда.\nУчинчидан, Коутиньо универсал ва тактик жиҳатдан серқирра футболчи. Валверде уни Дембеле ўрнида қанотларда ҳам, Ракитич ёки Иньеста ўрнида марказий яримҳимояда ҳам ва ҳатто Месси ўрнида ҳам синаб кўриши мумкин. Яъни, мураббий Коутиньо ёрдамида ўйин сифатига таъсир кўрсатмаган ҳолда ўз етакчиларини ротация қилиш имконига эга бўлади.\nТўртинчидан, «Ливерпуль»нинг юқори прессингга асосланиб ўйин кўрсатиши ва тезкор қарши ҳужумларга суяниши «Барселона»нинг ҳам, Валверденинг ҳам қарашларига жуда мос келади. Коутиньо юқорида айтилганидек, бразилиялик бўлса-да, тактик жиҳатдан интизомли футболчи.\nБундан ташқари, Коутиньонинг ўз вақтида Суарес билан «Ливерпуль»да ажойиб боғлам ҳосил қилган, терма жамоа сафида Паулиньо билан анча йилдан бери яхши шерик бўлиб келаётганди ва албатта, оз бўлсаям, Ла Лига тажрибаси футболчининг адаптация жараёнини тезлаштиради.\nУшбу трансфернинг даражаси ва унинг атрофидаги шов-шувлар «Барселона» атрофида ижобий муҳит яратаётган бўлса-да, бу келишувнинг айнан қишда бўлгани бироз афсусланарли бўлганини эътироф этиш керак. Коутиньо Европа Чемпионлар Лигасида майдонга туша олмайди. Ла Лигада эса, «Барселона» яқин таъқибчисидан 9 очко илгарилаб кетган («Реал»дан 16 очко) ҳолда, ҳали бирорта ҳам мағлубиятга учрамай, жуда текис бормоқда. Яъни, яхшилаб ўйлаб кўрилса, Коутиньодан тўлиқ фойдаланиш барибир келаси мавсумга қолади. Чемпионлар Лигасида эса, «Барселона» ушбу 160 миллион евролик сарфни акс эттира олмайди.


13:30 / 07.01.2017 | Muhammad | 956\nАссалому алайкум! Исро сурасини биринчи ва иккинчи оятларини таржима қилиб бeринглар илтимос?\nسُبْحَانَ الَّذِي أَسْرَى بِعَبْدِهِ لَيْلاً مِّنَ الْمَسْجِدِ الْحَرَامِ إِلَى الْمَسْجِدِ الأَقْصَى الَّذِي بَارَكْنَا حَوْلَهُ لِنُرِيَهُ مِنْ آيَاتِنَا إِنَّهُ هُوَ السَّمِيعُ البَصِيرُ۝\nОяти каримада Аллоҳ таоло Ўзини Ўзи поклаб ёд қилмоқда ва бандаси Муҳаммад соллаллоҳу алайҳи васалламни исро қилдиргани, яъни кечанинг бир қисмида сайр қилдиргани ҳақида хабар бермоқда. Оятдаги «Ўз бандаси»дан мурод Муҳаммад соллаллоҳу алайҳи васалламдирлар. Муҳаммад соллаллоҳу алайҳи васаллам доимо Аллоҳнинг бандаси эканликлари билан фахрланиб юрар эдилар. Ушбу оятда у зотнинг исмлари айтилмай, «Ўз бандаси» иборасининг ишлатилиши ҳам Пайғамбаримиз Муҳаммад соллаллоҳу алайҳи васаллам учун фахр ҳамда энг оғир пайтда у киши учун тасаллидир.\nҚуръони Каримда «Масжидул Ҳаром» ибораси уч нарсага ишлатилади. Биринчиси – Каъбаи Муаззама атрофидаги масжид. Иккинчиси – Маккаи Мукаррама шаҳри. Учинчиси – Маккаи Мукаррама атрофида ҳарам учун белгиланган чегара; кофирлар киришлари мумкин бўлмаган, ов овланмайдиган, ўсимликлари кесилиши ёки юлиниши жоиз бўлмаган, кўпгина маълум ишлар ҳаром этилган минтақага нисбатан ҳам ишлатилади. Ушбу ояти каримадаги «Масжидул Ҳаром» ибораси Маккаи Мукаррама шаҳри маъносида келган. Исро кечасида Пайғамбаримиз Каъбаи Муаззама атрофидаги масжидда эмас, шаҳарнинг бир тарафида жойлашган амакиларининг қизи Умму Ҳониънинг уйида ухлаб ётган эдилар.\n«Масжидул Ақсо»дан мурод Шоми Шарифдаги Байтул Мақдисдир. «Ақсо» сўзи «узоқ», «чет» маъноларини билдиради. «Масжид» эса «ибодатхона», «саждагоҳ» деган маъноларни англатиши ҳаммага маълум. Ўша пайтда Байтул Мақдис Маккаи Мукаррамага нисбатан узоқ ва энг четдаги ибодатхона ҳисобланар эди. Шунинг учун ҳам Аллоҳ уни «Масжидул Ақсо» деб номлади. Аллоҳ таоло Масжидул Ақсонинг атрофини баракали қилиб қўйганини ҳам айтмоқда.\n«Ўз бандасини кечаси Масжидул Ҳаромдан атрофини баракали қилганимиз Масжидул Ақсога...»\nЧунки Байтул Мақдис ҳақиқатан ҳам Аллоҳ томонидан баракотли қилиб қўйилган бир жойдир. Қадимдан бу ер пайғамбарлар маскани, ибодатгоҳи бўлган. Мусо алайҳиссалом, Ийсо алайҳиссалом ва уларнинг ораларидаги пайғамбарлар ҳам шу ерда ўтишган. Уларга Аллоҳнинг ваҳийси шу ерда тушган. Шунинг ўзи ҳам ҳар қандай баракотдан устун. Шу билан бирга, Аллоҳ таоло бу жойни моддий томондан ҳам баракотли қилиб қўйган. Об-ҳавоси, зилол сувлари, серунум тупроқлари ила бу жойни серҳосил қилиб қўйган.\n«...мўъжизаларимизни кўрсатиш учун...» Исродан, яъни Набий соллаллоҳу алайҳи васалламни кечаси Масжидул Ҳаромдан Масжидул Ақсога сайр қилдиришдан мурод у зотга мўъжизаларни кўрсатиш экан. Дарҳақиқат, бу ҳодиса асносида, хусусан, Меърожда Аллоҳ таоло Ўз бандаси ва Пайғамбари Муҳаммад соллаллоҳу алайҳи васалламга кўпдан-кўп мўъжизаларни кўрсатди. Бу ҳақда «Нажм» сурасида: «Батаҳқиқ, Роббининг улкан оятларидан кўрди», – дейилади.\n«Албатта, У ўта эшитувчидир, кўриб турувчидир». Албатта, У эшитувчи ва кўрувчи Зотдир. Аллоҳ таоло ким нима деганини эшитиб, ким нима қилганини кўриб турувчи Зотдир. Ушбу ояти каримада келган маълумотлар муносабати ила икки нарса – Исро ва Меърож нима эканини ҳам тўла тушуниб олмоғимиз лозим. «Исро» сўзи аввал айтилганидек, луғатда «кечанинг бир қисмида сайр қилиш, юриш»ни англатади. Шариатда эса Аллоҳ таолонинг кечалардан бирида Ҳазрати Муҳаммад соллаллоҳу алайҳи васалламни Масжидул Ҳаромдан Масжидул Ақсога сайр қилдиришига айтилади. Яна шуни ҳам таъкидлаб айтиш лозимки, Исро ҳодисаси туш эмас, руҳий сафар ҳам эмас, балки Пайғамбар соллаллоҳу алайҳи васалламнинг ҳам жасадлари, ҳам руҳлари ила қилган сафарларидир. Агар туш ёки руҳий сафар бўладиган бўлса, бу воқеанинг мўъжизалиги қолмас эди. Ояти каримада «бандасини» деб таъкидланиши ҳам Исро ҳодисаси ҳам жасад, ҳам руҳ билан бўлганини кўрсатади. Агар фақат руҳ билан бўлганида,\n«бандасининг руҳини» деган бўлар эди. «Меърож» луғатда «юқорига кўтарилиш» деган маънони англатади. Шариатда эса Муҳаммад соллаллоҳу алайҳи васалламнинг Байтул Мақдисдан Сидратул Мунтаҳога – Аллоҳнинг ҳузурига кўтарилишларига айтилади. Муҳаддислар ривоят қилишларича, Набий соллаллоҳу алайҳи васаллам Хуфтон намозидан сўнг Умму Ҳониъ бинти Абу Толибнинг уйида ухлаб ётганларида, Исро ҳодисаси бошланди. Ўша кечаси Байтул Мақдисга Буроқ номли ҳайвонга миниб бордилар. Сўнгра у ердаги катта харсанг тош устида турганларида Меърожга кўтарилдилар. Ҳозирда ўша тош устига қубба – гумбаз қурилган, думалоқ бино шаклидаги суратлари бутун дунёга тарқатилган. Кўпчилик билмасдан, уни Масжидул Ақсо деб тушунадилар. Меърожда Набий соллаллоҳу алайҳи васаллам билан Жаброил алайҳиссалом ҳам бирга бўлдилар. Ҳар осмонга етганда у киши эшикни очишларини сўрар эдилар. Қўриқчи фаришталар: – Ким? – деб сўрашарди. У киши: – Жаброил, – деб жавоб берардилар. Улар: – Ёнингдаги ким? – деб сўрашарди. Жаброил алайҳиссалом: – Муҳаммад, – десалар, Улар: – Шундайми? У Пайғамбар этиб юборилдими? – дея, эшикни очиб сўрашишарди. Набий соллаллоҳу алайҳи васаллам ҳар осмонда бир Пайғамбар ва кўплаб фаришталар ила кўришдилар. Шунингдек, жаннат ва жаҳаннамнинг ҳолини кўрдилар. Сидратул Мунтаҳога ўтиб, Аллоҳнинг малакут оламида кўпгина ажойиботларни кўрдилар. Ўшанда беш вақт намоз фарз қилинди. Сўнгра ортга қайтдилар. Бўлган воқеани борича ул зотнинг ўзлари Умму Ҳониъга айтиб бердилар: «Пайғамбарлар тўпландилар, уларга намоз ўқиб бердим», – дедилар. Сўнгра масжидга чиқмоқчи бўлиб, ўринларидан турдилар. Умму Ҳониъ у кишининг кийимларига ёпишиб олди. Ул зот соллаллоҳу алайҳи васаллам: – Сенга нима бўлди? – дедилар. Умму Ҳониъ: – Агар бу хабарни айтсанг, қавминг сени ёлғончига чиқаришидан қўрқаман, – деди. Набий соллаллоҳу алайҳи васаллам: – Ёлғончига чиқарса ҳам майли – дедилар. Чиқиб бориб, Абу Жаҳлнинг олдига ўтирдилар ва Исронинг хабарини унга етказдилар. Шунда Абу Жаҳл: – Эй Бану Каъб ибн Луай жамоаси, келинглар! – деб бақирди. Сўнгра уларга бўлган гапни айтиб берди. Улар ҳайрон бўлиб, таажжубга тушдилар. Бири қарсак чалса, бошқаси бошини ушлаб, ҳайронлигини билдирди. Иймон келтирганлардан баъзилари диндан қайтиб, муртад бўлди. Бир гуруҳ одамлар ҳазрати Абу Бакр розияллоҳу анҳунинг олдиларига югуриб боришди. У киши хабарни эшитгандан сўнг: – Ул зот шу гапларни айтдиларми? – деб сўрадилар. Улар: – Ҳа, – дедилар. У киши: – Агар ул зот айтган бўлсалар, тўғри айтибдилар, мен бунга шоҳидлик бераман, – деди. Улар: – Шомга бир кечада бориб, яна тонг отмай туриб, Маккага қайтиб келишига ишонасанми?! – дейишди. Абу Бакр: – Мен у кишининг бундан ғариброқ нарсасини ҳам тасдиқлайман. Осмондан хабар айтишини ҳам тасдиқлайман, – деди. Шундан сўнг Абу Бакрни «Сиддиқ» – Ўта тасдиқловчи деб атай бошладилар. Одамларнинг ичида Байтул Мақдисга борганлари бор эди. Улар Пайғамбаримиз соллаллоҳу алайҳи васалламдан ўша ердаги масжид, яъни ибодатхонани сифатлаб беришларини талаб қилдилар. Шунда Пайғамбар соллаллоҳу алайҳи васалламга масжид кўрсатилди. У киши соллаллоҳу алайҳи васаллам уларга масжидни – ибодатхонани васф қила бошладилар. Улар: «Аммо васфини тўғри қилди, – дедилар-да, сўнгра: – Сен бизнинг карвонимиздан хабар бер», – дейишди. Пайғамбар соллаллоҳу алайҳи васаллам уларнинг карвонидаги туялар сони, аҳволи ҳақида тўлиқ хабар бериб, ниҳоясида: «Карвон фалон куни қуёш чиқиш пайтида етиб келади. Олдинда кулранг туя бўлади», – дедилар. Ўша куни ҳаммалари шаҳар четига чиқиб, карвон келишини кута бошладилар. Улардан бири: – Мана қуёш ҳам чиқди, – деди. Бошқаси эса: – Мана, Аллоҳга қасамки, карвон ҳам кўринди. Олдинда, Муҳаммад айтганидек, кулранг туя келмоқда, – деди. Аммо, шундай бўлса ҳам, иймон келтирганлари йўқ. Исро ҳодисаси буюк мўъжиза эди. Буни билган одамлар иймон келтирмоқлари лозим эди. Аммо иймон келтирмадилар. Қадимда, Бану Исроил ҳам шундай қилган эди. Уларга Аллоҳ томонидан Мусо алайҳиссалом Пайғамбар бўлиб келганларида, у кишининг руҳий маркази Байтул Мақдис эди. У кишини ҳам Аллоҳ таоло мийқотга чақириб, ўзи билан алоҳида гаплашиб, муҳим нарсаларни тайинлаган эди. Аммо Бану Исроил бунга ишонмади. Қурайшликлар ҳам худди шундай қилмоқдалар. Лекин улар Бану Исроилдан ўрнак олишлари, оқибат нима бўлишини ўйлаб кўришлари лозим эди. Мана, бўлиб ўтган гапларни бир эшитиб қўйсинлар:\nوَآتَيْنَا مُوسَى الْكِتَابَ وَجَعَلْنَاهُ هُدًى لِّبَنِي إِسْرَائِيلَ أَلاَّ تَتَّخِذُواْ مِن دُونِي وَكِيلاً۝\nЯъни «Биз Мусо алайҳиссаломга Таврот китобини бердик. Ҳамда ўша Таврот китобини Бану Исроил учун ҳидоят қилиб қўйдик. Унга эргашсалар, ҳидоятга эришишлари турган гап эди.\nШу билан бирга, Биз Бану Исроилга: «Мендан ўзгани вакил тутманглар!» Яъни Аллоҳдан ўзгага суянманглар. Ундан бошқага юзланманглар. Ана шундагина ҳидоят топасизлар», – дедик. (“Тафсири Ҳилол” китобидан). Валлоҳу аълам!\nВайл водийси ҳақида\nқурони каримни хурмат қилиш тўғрисида\nҚуръонни хато тиловат қилиш\nТаҳоратсиз азон айтиш\nФурқон ва сайт ҳақида


Бола тарбияси учун нафақа тўлаш тартиби қанчалик адолатли? | "Адолат" СДП\nБола тарбияси учун нафақа тўлаш тартиби қанчалик адолатли?\nФарзанд кўриш, фарзандли бўлиш аксарият инсон учун ҳаётдаги асосий мақсадлардан биридир. Чунки, фарзанд ҳаётнинг, тирикликнинг давомчисидир. Айниқса биз учун. Сабаби, биз жуда болажон халқмиз. Ўзимиздан кечиб бўлса ҳам боламиз учун елиб югурамиз.\nҲаммамиз биламиз, ҳомиладорликдан бошлаб фарзанди туғилгунча бўладиган машаққатлар, фарзанд туғилгандан кейин унинг парвариши асосан оналар зиммасида бўлаяпти. Албатта, бу иш ҳеч бир онага малол келган эмас. Малол келмайди ҳам. Қолаверса қонунларимизда ҳомиладор аёлларга таътил бериш, фарзанд туғилганидан кейин бола парвариши учун нафақа тўлаш каби имкониятлар белгиланган. Аммо, бу тартиблар менинг наздимда тўла адолатли бўлмаяпти, бунинг ортидан бола парвариш қилаётган аёлларнинг аксарияти қийналиб қолаяпти.\nБиринчи адолатсизлик – бу эгизаклар туғилганда оналарга бола парвариши учун тўланадиган нафақа билан боғлиқ тартиб. Вазирлар Маҳкамасининг 2013 йил 15 февралда чиқарилган 44-сонли қарорида белгиланган тартибга кўра “Кам таъминланган оилаларга ижтимоий нафақалар ва моддий ёрдам тайинлаш ва тўлаш тартиби ҳақида”ги низомга мувофиқ, бола парвариши учун оналарга тўланадиган нафақа пули, болалар неча нафар эгиз туғилса ҳам бир хил миқдорда ажратилади. Ўша низомда “Болани парвариш қилиш нафақаси ҳар ойда белгиланган энг кам иш ҳақининг икки баравари миқдорида тўланади. Туғилган болалар сони унинг миқдорига таъсир ўтказмайди – икки, уч нафар бола парвариш қилинганда ҳам аёл ўша ЭКИҲнинг икки баравар миқдорини олаверади”, деб ёзиб қўйилган(https://gazeta.norma.uz/publish/doc/text118150_nafaqalar_turlari_tulash_shartlari_hisoblash_tartibi).\nБу тартибнинг адолатсизлиги шундаки, агар оилада икки-уч нафар эгизак туғилса уларга болалар озуқаси, тагликлар, кийим-кечак учун сарфланадиган маблағ бир неча баравар ошиб кетади ва уларни парвариш қилаётган она ЭКИҲнинг икки баравари миқдоридаги нафақани икки-уч нафар эгизакни парвариш қилиш учун етказа олмайди.\nШу учун ҳам икки-уч нафар эгизаклар туғилганда бола парвариши учун тўланадиган нафақани уларнинг сонига қараб, мисол учун, икки нафар эгизак туғилса ЭКИҲнинг тўрт баравари, уч нафар эгизак туғилса ЭКИҲнинг олти баравари миқдорида ажратилса, адолатли иш қилинган бўлади.\nБугунги тартиб, неча нафар бола туғилса ҳам уларнинг парвариши учун бир хил миқдорда нафақа пули тўланиши - бу умуман адолатсиз иш. Тегишли ташкилотлар шу низомни ҳам, дахлдор қонунларни ҳам қайта кўриб чиқиши лозим ва бола парвариши учун тўланадиган нафақани эгизаклар неча нафар туғилишидан қатъий назар болаларнинг ҳар бирига ҳисоблаб тўланиши лозим.\nЧунки кўряпмиз – эгизаклар туғилганда уларнинг парвариши ҳар қандай оилани шошириб қўйяпти. Шундай экан, эгизаклар туғилганда уларнинг сонига ҳисоблаб нафақа ажратилиши мақсадга мувофиқ бўлади.\nАйнан фарзанд туғилиши билан боғлиқ иккинчи адолатсизлик шуки, ҳозир юртимизда туғилаётган уч нафар эгизакка қаерлардадир ҳокимлар томонидан “Президент совғаси” сифатида автомобиль бериляпти. Яна қаерлардадир туғилган эгизаклар эса озуқага пул топа олмаяпти. Шундай экан, энди бизга уч нафар ва ундан ортиқ эгизаклар туғилганда ҳаммасига бирдай ёрдам кўрсатиладиган тартиб керак. Ҳозир болалар нафақасини олиш учун ота-оналарга маълум бир шартлар қўйилади. Қандайдир ҳужжатлар талаб қилинади.\nМасалан, агар оиланинг ўртача даромади бола тарбияси учун нафақа берилиши учун етарли бўлмаса, ҳатто уч нафар эгизак туққан онага ҳам болалар парвариши учун нафақа берилмайди. Аммо, кўраяпмиз, ўртаҳол оилаларда ҳам уч нафар ёки ундан ортиқ эгизак туғилса ўша оила болалар парвариши учун болалар озуқаси, тагликлар ва кийим-кечак учун маблағ топа олмай қолиш ҳолатлари бўлаяпти. Шу учун уч нафар ва ундан ошиқ туғилган эгизаклар учун ўша талаблар бекор қилиниши лозим. Ана шунда мамлакат бўйлаб уч нафар ва ундан ортиқ туғиладиган эгизакларга бир хил муносабат қилинган бўлади. Ҳозирги ҳолат ҳам, эгизакларга муносабат ҳам жуда тушунарсиз ва адолатсиз бўлиб қоляпти.\n“Адолат” СДП фаоли\nМансуров Акбаржон Акбар уғли


Ўзбекистонда илк марта “Фуқаролар учун бюджет—2018” нашри чиқарилади - Халқ сўзи\n12:39 22 Июнь 2018 Иқтисодиёт\nОдатда, “давлат бюджети тасдиқланди”, деган атамага кўп дуч келамиз. Лекин уни кўпчилик, яъни оддий фуқаролар тушуниб етавермайди. Чунки унда келтирилган рақамлар батафсил маълумот олиш мушкул. Шу боис жорий йилдан бошлаб мамлакатимизда “Фуқаролар учун бюджет — 2018” нашри чоп этиладиган бўлди. Бундан кўзланган асосий мақсад фуқароларни бюджет тизими, 2018 йилга мўлжалланган давлат бюджети, давлат мақсадли жамғармалари бюджетларини шакллантириш ва уларнинг параметрлари ҳақида кенг хабардор қилишдир.


Завқий куллиёти | "Фарғона ҳақиқати"-"Ферганская правда"\nЗавқий куллиёти Маънавият\nУбайдуллоҳ Завқий XIX асрнинг иккинчи ярми – XX аср бошларидаги Қўқон адабий муҳитининг йирик вакилларидан бири. У Муқимий, Муҳйи, Фурқат каби ўзига замондош пешқадам шоирлар билан бир сафда ижод қилиб лирик ҳамда ижтимоий мавзулардаги шеърлари, ҳажвиёти билан ўзбек адабиёти хазинасига катта ҳисса қўшди.\nЗавқийнинг “Юзингни кўр-сатиб аввал…” деб бошланувчи мухаммаси XIX асрнинг охирида Қўқонда ҳофизлар томонидан куйга солиниб, машҳур қўшиқ сифатида халқ ўртасида кенг тарқалган. Шоирнинг “Қаҳатмен”, “Ажаб замона”, “Ажаб эрмас”, “Мунча кўп”, “Замона кимники?” каби ўткир ижтимоий мавзудаги шеърларида ўша даврдаги юрт манзаралари маҳорат билан чизиб берилган. “Аҳли раста ҳажви”, “Ҳажви Аҳмадхўжа қози”, “Воқеаи қози сайлов” каби ҳажвий шеърларида ўзига замондош айрим салбий гуруҳларнинг қиёфаси, ярамас хулқ-одатлари гавдалантирилган. Завқий ижтимой ҳаётда ҳам фаол иштирок этган. Унинг “Ал-Ислоҳ” журналида эълон қилинган “Иштибоҳ” сарлавҳали мақоласи бунга далилдир.\nЗавқийнинг “Танланган асарлари” 1958 ва 1960 йилларда нашр этилган. 2003 йилда шоирнинг нисбатан тўлиқ китоби “Ажаб замона” номи билан чоп этилди. 2008 йилда шоир ҳақидаги мақолалар, хотиралардан иборат “Завқий ижоди” номли китоб нашр этилди.\nЯқинда Завқийнинг барча асарлари, шоир ҳақида 1970-2007 йилларда чоп этилган илмий тадқиқотлар, хотиралар жамланган Завқий куллиёти “Чўлпон” нашриёт-матбаа уйи томонидан лотин ёзувида чоп этилди. Китобни филология фанлари номзоди Абдуллатиф Турдиалиев ҳамда катта илмий ходим Раҳматулло Зияевлар нашрга тайёрлаганлар. Китобда Завқий шеърларига ишланган расмлар, шоир яшаган уй,авлодларининг шажараси ҳамда суратлари ҳам ўрин олган. Китобга филология фанлари номзоди, доцент Мўминжон Сиддиқов масъул муҳаррирлик қилган. Китоб вилоят Завқий жамғармасининг директори Олимжон Ёқубов ҳомийлигида 1200 нусхада чоп этилган.\nҚўқон тарихи ва мадания-ти давлат музейининг адабиёт музейи филиали илмий ходими.\n« Қарор ва ижро: ...\n“Қўқон шамоли... »


Лицензион мусобақа олдидан боксчиларимизга оқ йўл тиланди – Ўзбекистон миллий олимпия қўмитаси\nЛицензион мусобақа олдидан боксчиларимизга оқ йўл тиланди\nЯна бир неча кундан сўнг бокс бўйича Ўзбекистон терма жамоаси Хитойнинг Ухань шаҳрига жўнаб кетади. 2-15 февраль кунлари Ухань шаҳри бокс бўйича Осиё қитъаси учун Токио Олимпиадасига йўлланма берувчи мусобақага мезбонлик қилади. Айни пайтда терма жамоамиз ушбу турнирга тайёргарликнинг сўнгги босқичини олиб бормоқда.\nБугун Ўзбекистон Миллий олимпия қўмитаси Жисмоний тарбия ва спорт вазирлиги ҳамда Ўзбекистон бокс федерацияси раҳбарияти терма жамоамиз вакиллари билан учрашиб, масъулиятли мусобақа олдидан спортчиларимизга оқ йўл тилаб қолишди. Боксчилар билан учрашув терма жамоамиз йиғин ўтказаётган Ангрен шаҳридаги Янгибод базасида бўлиб ўтди.\nУнда МОҚ президенти Рустам Шоабдураҳмонов, Жисмоний тарбия ва спорт вазирининг биринчи ўринбосари Ойбек Касимов, МОҚ вице-президенти, Ўзбекистон бокс федерацияси раисининг биринчи ўринбосари Сакен Полатов, федерация мутасаддилари, спортчи ва мураббийлар ҳам иштирок этишди. Рустам Шоабдураҳмонов учрашув давомида терма жамоамиз вакиллари билан кўришиб, спортчиларимиз билан яқиндан суҳбат олиб борди. Тўкин дастурхон устида Қуръони каримдан тиловат қилиниб, боксчиларимизга оқ фотиҳа берилди.\nМаълумот учун, боксчиларимиз йиғини 14 январь куни ниҳоясига етади ва бир неча кундан сўнг жамоамиз Хитой сафарига йўл олади. Айни пайтда терма жамоамиз вакилларининг кайфияти аъло ва барчалари юқори спорт формасига чиқиб бормоқда.\n“Мана, Янгиободдаги базамизда йиғинимиз давом этмоқда. Бу ерда биз учун барча шароитлар яратиб берилган. Бунинг учун давлатимизга ташаккур айтиб қоламиз. Лицензион мусобақага тайёргарлик аъло даражада олиб борилмоқда. Биз билан спаррингда ишлаётган иккинчи, учинчи таркибимиз Осиёда анча-мунча давлатнинг асосий таркибидан кучли. Шу жиҳат бизнинг спорт формамизни янада яхшилаб олишимизга имкон беради. Умид қиламанки, Хитойдаги лицензион мусобақада тўлиқ таркиб билан Токио Олимпиадасига йўлланма олиб қайтамиз”, – деди Рио Олимпиадаси чемпиони Шаҳобиддин Зоиров.\n“Замон жойида тургани йўқ. Рақиблар ўсмоқда, четда янги ёш ва иқтидорли боксчилар пайдо бўляпти. Шу боис Токио Олимпиадасига олиб бораётган тайёргарлигимиз Риодагидан замонавий методда бўлмоқда, дея оламан. Ҳар бир вазнда асосий рақибларимизга қараб янгича ёндошув, янгича услублар тайёрланмоқда. Жамоамизнинг мақсади битта: халқимизни, Президентимизни ўз ғалабаларимиз билан хурсанд қилиш. Хитой турнири учун таркибнинг 80 фоизини аниқлаб олдик. Яқин кунларда таркиб тўлиқ шакллантирилгач, уни мухлисларимизга эълон қиламиз”, – деди терма жамоа мураббийи Тўлқин Қиличев.\nТаъкидлаш жоиз, бугундан таэквондо бўйича терма жамоамиз ҳам Янгиободда йиғин бошлади. Мазкур тадбирда Ўзбекистон таэквондо ассоциацияси раҳбари Шерзод Тошматов ва таэквондочиларимиз ҳам иштирок этиб, боксчиларимизга омад тилаб қолишди.\n5 Yanvar, 2020|Сараланган, Янгиликлар|


Вашингтон метроларида, Нью-Йорк кўчаларида “Ўткан кунлар” реклама қилинади – Yoshlar ovozi\n04.10.2018 Yoshlar ovozi\nАбдулла Қодирийнинг “Ўтган кунлар” романини инглиз тилига таржима қилган АҚШлик Марк Рис бугун uza.uz сайти меҳмони бўлди. Марк Рис бир неча йиллардан бери “Ўтган кунлар” романини таржима қилиш билан шуғулланади. Унинг айтишича асар таржимаси якунланган. У ҳозирда “Ўтган кунлар”нинг электрон китобини тайёрлаш билан шуғулланмоқда.\nМаркнинг айтишича, электрон китобда асарнинг видео лавҳалари ва қўшимча изоҳлар бўлиши ҳам кутилмоқда. Китоб келаси йилнинг апрель ойигача нашр эттирилади. “Ўтган кунлар” романининг инглиз тилидаги таржимаси АҚШнинг Нью-Йорк, Вашингтон штатлари метро ва кўчаларида реклама қилинади. Марк Рис uza.uz сайтига берган интервьюсида бу ҳақда тўлиқ маълумот берди. Сайтимизни кузатиб боринг. Видео интервью тез орада сайтга жойланади.\n← ТУРИЗМ ЯРМАРКАСИДА ЎЗБЕКИСТОННИНГ САЙЁҲЛИК САЛОҲИЯТИ НАМОЙИШ ЭТИЛМОҚДА\nСўнгги пушаймон ўзингга душман →


Афғонистон: Aбдуллa Aбдуллa бюллетенларни қaйтaдaн сaнaш жaрaёнигa қўшилади\n04 декабр 2020, Тошкент вақти: 16:24\nАфғонистон президенти лавозими учун икки даъвогар А.Ғани (ч) ва А.Абдулла.\nAфғонистон президенти лaвозими учун дaъвогaр Aбдуллa Aбдуллa президентлик сaйловлaридa берилгaн овозлaрни қaйтaдaн сaнaш жaрaёнигa қўшилишини билдирди.\nБу ҳaқдa 3 aвгуст куни эълон қилингaн БМТ бaёнотидa aйтилaди. Бaёнотгa кўрa, aввaлроқ бюллетенлaрни қaйтa сaнaшни бойкот қилишини aйтгaн Aбдуллa Aбдуллa текшириш жaрaёнигa 4 aвгуст куни қўшилишини мaълум қилгaн.\nАбдулла Абдулла сайловда рaқиби Ашраф Ғаний ғолиб чиққани эълон қилинган сайловнинг дастлабки натижасини тан олишни рад қилган.\nАфғонистон президенти лавозими учун 14 июнда ўтказилган сайловнинг иккинчи босқичида берилган овозларни қайта санаш икки даъвогар ўртасидаги келишмовчилик сабабли ўтган ой тўхтаб қолган эди.\nAбдуллa комaндaси 3 aвгуст куни сaйловлaрдaги қонунбузaрликлaрни фош этиши иддaо қилингaн янa бир aудио ёзувни очиқлaди. Ундa мaмлaкaт вице-президенти Муҳaммaд Кaрим Ҳaлилийгa тегишли экaни aйтилaётгaн овоз сaйлов бюллетенлaрини Aшрaф Ғaний фойдaсигa қaлбaкилaштириш ҳaқидa гaпирaди.\nҒaний комaндaси вa вице-президент Ҳaлилий ушбу aудио қaлбaки экaни aйтмоқдaлaр.


«Челси» Ҳоланд бўйича «Боруссия» билан музокара бошлади. Трансфер Лондон клуби учун рекордга айланиши мумкин\nЛондоннинг «Челси» клуби «Боруссия» форварди Эрлинг Ҳоланд трансфери бўйича музокара бошлади, дея хабар бермоқда Daily Mail.\nМанбанинг ёзишича, «Челси» бош мураббийи Томас Тухель ва клуб хўжайини Роман Абрамович ҳужум чизиғини кучайтириш учун норвегиялик форвардни жамоага олиб келмоқчи. Қайд этилишича, Эрлингнинг ўзи ҳам Тухель қўл остидаги жамоага ўтишни истамоқда, аммо голеадор форвардни Дортмунддан Англияга олиб келиш Лондон клубига 200 миллион еврога тушиши мумкин. Футболчининг 100 миллион евродан юқори трансфер баҳоси, турли бонуслар, узоқ муддатли шартнома ва Ҳоланднинг катта маош олишни кўзлаётгани, қолаверса унинг агенти Мино Райоланинг катта улуш олиши трансфер қийматини «Челси» учун рекорд даражага кўтаради.\nМаълумот учун, Эрлингнинг Дортмунд клуби билан амалдаги шартномаси 2024 йилга қадар имзоланган. 20 ёшли норвегиялик форвард якунланган мавсумда жами 40 ўйинда майдонга тушиб, 40та гол ва 11та голли узатмага муаллифлик қилди. Transfermarkt Эрлингнинг трансфер қийматини 110 миллион еврога баҳолаган.


Европа Марказий банки иқлим сиёсатига аралашмоқчи\n25 Yanvar 17:59 / Published in Жаҳон\nЕвропа Марказий банки (ЕМБ) иқлим сиёсати билан шуғулланадиган махсус марказни ташкил этиш тўғрисида қарор қабул қилганлигини эълон қилди.\nХабар қилинишича, тузилмани яратишнинг асосий мақсади банкнинг турли бўлинмаларининг иқлим сиёсати соҳасидаги ишларини мувофиқлаштириш бўлади. Бу ҳақда молиявий ташкилотнинг душанба куни ўз веб-сайтида чоп этилган пресс-релизида айтилмоқда.\n«Иқлим ўзгариши бизнинг сиёсатимизнинг барча соҳаларига таъсир қилади», деди ЕМБ президенти Кристин Лагард. «Иқлим ўзгариши маркази бу муаммони тез ва қатъий ҳал қилишимиз керак бўлган тузилма», дея қўшимча қилди у. Пресс-релизга кўра, янги блок ЕМБ иқлим кун тартибини шакллантиради ва бошқаради, аллақачон иқлим ўзгариши муаммолари устида ишлаётган мутахассисларнинг тажрибасидан фойдаланади.\nМарказда бошқа банк ходимлари билан биргаликда ишлайдиган 10 га яқин ходим бўлиши кутилмоқда. У регуляторнинг иқлим ўзгариши ва барқарор молиялаштириш соҳасидаги фаолиятини назорат қилувчи ЕМБ раҳбарига ҳисобот беради. Янги тузилма 2021 йил бошида иш бошлаши кутилмоқда. Бундай марказни ташкил этиш тўғрисидаги қарор, пресс-релизга кўра, «иқлим ўзгариши ЕМБ иқтисодиёти ва сиёсати учун тобора ортиб бораётган аҳамиятини, шунингдек, стратегик режалаштириш ва мувофиқлаштиришга янада тизимли ёндашув зарурлигини акс эттиради».\nЎз навбатида, италиялик иқтисодчи, Европа Марказий банки ижроия қўмитаси аъзоси Фабио Панетта ЕМБ иқтисодий таҳлил ва сиёсатни амалга оширишда иқлим ўзгариши оқибатларини ҳисобга олиши кераклигини таъкидлади. «Иқлим ўзгариши натижасида юзага келадиган молиявий хатарларни қатъий услубиятларга асосланган ҳолда таҳлил қилиш орқали ЕМБ уларни аниқ баҳолашга ҳисса қўшиши мумкин», — дея хулоса қилди у.\nTagged under: ЕВРОПА МАРКАЗИЙ БАНКИ, ЕМБ, МОЛИЯ ИНСТИТУТИ, ТУЗИЛМА


Сабоҳат Бозорова. Бир воқеликнинг уч талқини\nHome icon Бош саҳифа»Адабиётшунослик»Танқидчилик»Сабоҳат Бозорова. Бир воқеликнинг уч талқини\nИстиқлол туфайли қайта тикланаётган миллий тарихимизни тўғри англаш учун уни бадиий адабиётда ҳаққоний акс эттириш талаб этилади. Ижодкорларимиз шу масъулиятни чуқур ҳис қилиб, ижодий эркинликдан фойдаланган ҳолда тарихий мавзуда кўплаб асарлар ёздилар. Уларда Беруний, Амур Темур, Мирзо Улуғбек, Маҳмуд Кошғарий, Маҳмуд Замахшарий, Алишер Навоий каби аждодларимиз образлари маҳорат билан яратилди. Хусусан, бу борада, шоҳ ва шоир Бобурнинг шахсияти, унинг зиддиятга тўла ҳаёти ва ижтимоий фаолиятини акс эттирувчи ҳикоялар эътиборга лойиқ.\nБиргина “Бобурнома”да келтирилган бир тарихий воқеа тафсилоти уч ижодкорнинг, яъни, Пиримқул Қодировнинг “Мардлик”, Хайриддин Султоновнинг “Нуқта”, Урфон Отажоннинг “Бобур ва Беҳзод” ҳикояларини яратилишига сабаб бўлди. Ҳар бир ижодкор ўз ғоявий мақсадидан келиб чиққан ҳолда бу тарихий ҳақиқатни асар сюжетига сингдирди.\n“Бобурнома”да Чахчарон, Чароқдондан ўтиш тафсилотлари тўлиқ келтирилади: “Чахчарондин икки-уч кўч ўтгач, қор асру улуғ бўлди: узангудин юқорроқ эди, балки аксар ерда отнинг аёғи ерга етмас эди, яна қор доим ёғар эди. Лангари Мир Ғиёс навоҳисида Кобулға не йўл била боруримизни кенгаштук. Мен ва, аксар, барин эдукким, қишдур, тоғ йўлида кўп дағдаға ва тараддудтур, Қандаҳор йўли агарчи бир нима йироқдур вале бетараддуд ва бедағдаға борилур. Қосимбек, ул йўлни йироқдур, бу йўл била борурбиз, деб кўп жаҳл қилди, бу йўлға бўлдук. Бир Султон отлиқ пешойи бошчи эди, қарилиғидин ё олдорағонидинму ё қорнинг улуғлиғидинму, йўлни йўқотти, бошлай олмади”. (Заҳириддин Муҳаммад Бобур. Бобурнома. Тошкент. Юлдузча нашриёти. 1989 йил. 174-бет. Бундан кейинги мисолларда асар БН тарзида кўрсатилади ва саҳифалар қавс ичида берилади).\nАдиблар Хайриддин Султонов, Урфон Отажон бу маълумотларни ўз ҳикояларида келтирмайдилар. Пиримқул Қодиров эса Бобурнинг эътирофларидан ўз ҳикоясида маҳорат билан фойдаланади: “Бобур қўриқчи йигитлари билан отланиб чиқаётганида, Қосимбек афғонларнинг пашойи қабиласи яшайдиган қишлоқдан Султон деган бир йўл кўрсатувчини топиб келди.\nОлачипор салла ўраган, баланд бўйли, бурни узун, жингалак соқолига оқ оралаган бу одамнинг юзи Бобурга алланечук тунд кўринди”.\nЁзувчи шу тариқа ҳикояга Султон образини киритади. Бобурнинг уни хушламаслиги (Султон юзининг тунд кўриниши, Бобурга тик қараб, дадил жавоб қайтариши, туркий тилда у ҳақда айтилган фикрларни англаб, истеҳзоли кулимсираб қўйиши, “совуқ бир нарса”си)ни тасвирлаш билан ўқувчида Султонга нисбатан шубҳа уйғотади. Аста-секин Султоннинг бу ишга бош қўшиши сабаби темурийзодалар томонидан ўлдирилган яқинлари учун интиқом олиш экани аён бўлади.\nХайриддин Султоновнинг “Нуқта” ҳикоясида айни маълумот: “Султон пешойи отлиғ кекса йўлбошловчи совуқдан гангибми ё азбаройи қариликми йўлни йўқотди”, шаклида соддагина ифода этилади. Урфон Отажон бу қаҳрамонни ҳикояга киритмайди.\nБобур изтиробли сафарни шундай тасвирлайди: “Бир ҳафтаға ёвуқ қор тепиб, кунда бир шаръий – бир ярим шаръийдан ортиқ кўчулмас эди. Қор тепар киши мен эдим, ўн-ўн беш ички била ва Қосимбек эди, икки ўғли Тенгриберди ва Қанбар Али била яна икки-уч навкари ҳам бор эди… Ҳар қадам қўйғонида белигача, кўксигача бота-бота қор тепар эди”. (БН, 174).\nПиримқул Қодиров Султон табиати, ниятидаги ўзгаришларни тасвирлашда “Бобурнома”даги шу маълумотлардан ўринли фойдаланади: “Султон Бобурнинг совқотиб асабийлашишини, йўл жуда секинлаб қолганидан тажанг бўлишини, одамларига бақириб-сўкиниб иш буюриши, айтганини қилмаганлар бўлса, қамчи билан савалашини кутмоқда эди. Отаси ва акасини ўлимга буюрган ҳукмдорлар қиёфасида Султон ана шунақа золимларни кўрган, бугун эса улардан бирининг талвасага тушишига гувоҳ бўлиб, бир аламдан чиққиси келар эди”. Бироқ, Султон кутганидек бўлмайди. Чунки Бобур: “Маҳал ул эмас эдиким, кишиға таклиф ва зўре қилилғай, ҳар кимнинг ҳиммат ва журъати бўлса бундоқ ишларни ўзи тилаб қилур” (БН,175), деб ҳисоблайди.\nПиримқул Қодиров қаҳрамонлар нутқи, ички монолог, табиат манзараларни тасвирлаш асносида, Бобур шахсиятидаги мардлик, олижаноблик, фидойилик каби фазилатларни очиб беради.\n“Бобурнома”да Кўтали Заррин, Ҳаволи Қутийдан ўтиш тафсилотлари ҳам тўла баён қилинган. Хайриддин Султонов бу воқеаларни лирик тарзда баён қилади. Бобурнинг руҳий изтироблари ҳам шу йўсинда тасвирланади. Бу кечинмалар Бобур қаламидан тўкилган дардлар изҳорига ниҳоятда яқинлиги билан ажралиб туради.\nПиримқул Қодиров эса навкарлардаги тушкунлик кайфияти, ўзи далдага муҳтож Бобурнинг уларга таскин бериши, кейин куракни олиб, “қортўла” қазиши, шу ерда кигиз ва жойнамоз ёздириб, қор бўрони остида намоз ўқишини тасвирлар экан, Мирзоқули, Маматбек, Тоҳир қўрчибеги образларидаги ўзига хос жиҳатлар ҳам яққол намоён бўлади.\nБобурнинг: “Ўшандоқ чопқунда қозғон, ясағон чуқурда ўлтурдум, намози хуфтанғача қор онча чопқулаб ёғдиким, мен энгашиб ўлтуруб эдим, орқамға ва бошимға ва қулоқларимнинг устига тўрт эллик қор бор эди” (БН,175) деган маълумотларидан ҳар учала адиб ҳикояларида ҳам фойдаланилган.\nБобур Чахчарон воқеаларидан олдинроқ Маъсума Султон бегим ҳақида фикрлар билдиради. Ёзувчи Пиримқул Қодиров воқеалар баёнида “Бобурнома”даги кетма-кетликка амал қилади. Урфон Отажон эса бу ёқимли хотираларни кейинроққа кўчиришни маъқул кўради.\nХайриддин Султонов “Нуқта” ҳикоясида мазкур воқеани лирик чекиниш сифатида қўллайди. Шунинг учун ҳикояда воқеанинг кейинги ривожига ўрин ажратмайди.\nУрфон Отажон эса қор бўронидан Бобур ҳаётининг хуш лаҳзаларини, Беҳзод ҳақидаги фикрларини тасвирлашда фойдаланади.\nБобур ўта машаққатли бу сафар ҳақида тўхталар экан, шундай гувоҳлик беради: “… Ул неча кун бисёр ташвишлар ва машаққатлар тортулди, андоқким, муддатул-умр мунча машаққат камроқ тортилиб эди. Бу матлаъни ўшал фурсатта айтилди:\nЧархнинг мен кўрмаган жавру жафоси қолдиму,\nХаста кўнглум чекмаган дарду балоси қолдиму?” (БН, 174).\nАдабиёт тарихи учун ҳам аҳамиятли бўлган бу маълумотлардан фақат Хайриддин Султоновгина фойдаланади: байтнинг дастлабки мисрасини Бобурнинг ички монологига киритади. Бу байтнинг ҳикоялардан ўрин олиши Бобурни шоир сифатида ҳам тасвирлаш имконини берган бўларди. Зеро, таҳлил қилинаётган ҳикояларда эътибордан четда қолган жиҳатлардан бири шудир.\nМазкур ҳикоялар орасида Хайриддин Султоновнинг “Нуқта” ҳикояси пухта сюжети, равон ифода услуби, тарихий материалларнинг салмоғи, ёрқин образлари билан ажралиб туради. “Бобурнома”да 1528 йил воқеалари баёнида Ҳумоюннинг навкарлари Баёншайх ва Беккина Вайс Лоғарийнинг ташрифи ҳақидаги маълумотлар қайд этилади ва Ҳумоюнга йўлланган мактуб матни тўлалигича келтирилади. Хайриддин Султонов шу мактубни 11 қисмга ажратади ва улар орасида Бобур ҳаётидаги унутилмас воқеаларни, мактубни битиш асносидаги руҳий кечинмаларни маҳорат билан тасвирлайди. Ҳосил бўлган воқеалар занжири Бобур ҳаёти ва шахсияти ҳақидаги муҳим тасаввурни ҳосил қилиш имконини беради.\n“Бобурнома”даги қайдлардан маълум бўлишича, Бобур Ҳумоюнни ўғил кўргани билан қутлайди. Айни пайтда, исм танлашдаги хатосини ҳам кўрсатиб ўтади: “Отини Алъамон қўймишсен, тенгри муборак қилғай. Вале, бовужудким, ўзунг битибсен, мундин ғофил бўлубсенким, касрати истиъмол била авом Аламо дерлар, ё Эл Амон дерлар, ўзга мундоқ алиф-лом отта кам бўлур…”(БН,320). 1529 йил воқеалари баёнида ҳам бу исм Бобурга “хуш ёқмагани” таъкидлаб ўтилади. Бобурнинг кенг дунёқараши, тенгсиз шахсиятининг бир қиррасини очишга хизмат қилувчи бу факт Хайриддин Султонов эътиборидан четда қолмайди. Алъамоннинг таваллуди Ҳумоюн туғилган пайтдаги воқеаларга, унинг исми Бобур фарзандларининг исмларига қиёсланади. Бу қиёс ёзувчига Бобур ҳаётидаги машаққатли ёки файзиёб лаҳзаларни тасвирлаш, “элга шоҳу қисматга қул” бўлган буюкларнинг ҳам гоҳо чорасиз қолишлари ҳақидаги изтиробли кечинмаларни бадиий инкишоф этиш имконини беради. Бу кечинмалар тасвирида ҳам “Бобурнома”даги воқеалар баёнининг излари бор. Масалан, ёзувчи Абдуллатиф ҳақида сўз юритар экан, Бобур тилидан: “Ахир, Султон Мирзо Улуғбекдек фозили замоннинг норасо фарзанди Абдуллатиф шу беш кунлик ўтар дунё учун шундоқ қари ва донишманд отасини қатл этди”, –дейди. “Бобурнома”да бу воқеа қуйидагича баён этилади: “…Улуғбек Мирзодин ўғли Абдуллатиф Мирзо олди. Бу беш кунлук ўтар дунё учун андоқ донишманд ва қари отасини шаҳид қилди…” (БН,48).\nБобур салтанат қутқуси сабаб падари ё ўғлининг, туғишганлари ё қондошларининг ҳаётига нуқта қўйган ҳукмдорларнинг қилмишларидан изтиробга тушади. Ҳикояда Бобурнинг хавотирлари тасвирланар экан, тарихимиздаги “қора доғлар” – салтанат талашишлар, Ҳусайн Бойқаро ўғилларининг, Бобурнинг Жаҳонгир Мирзо исмли ўгай инисининг кирдикорлари ҳам қаламга олинади.\n“Бобурнома”да 1501-1502, 1506-1507, 1527, 1528 йиллар воқеалари баёнида Бобурни қулоқ оғриғи безовта қилгани қайд этилган (БН, 88, 175, 310, 313, 317). Ёзувчи бу маълумотлардан усталик билан фойдаланади ва ҳикоя сюжетига Кўтали Зарриндаги воқеаларни қўшади. Бу воқеа 1506-1507 йиллар оралиғида бўлиб ўтгани “Бобурнома”дан маълум. Ҳикояда Бобур шахсиятининг яна бир ибратли жиҳати Кўтали Заррин воқеаларига боғлиқ тарзда тасвирланади. Бу ҳақда “Бобурнома”нинг “1501-1502 йиллар воқеалари”да шундай дейилади: “… Ул мартабада совуқ эдиким, ушул икки-уч киши бу орада совуқнинг шиддатидин ўлуб эди. Манга ғуслға эҳтиёж эди. Бир ариқ суйидаким ёқалари қалин муз тунгуб эди, ўртаси сувнинг тезлиги жиҳатидин ях боғламайдур эди, бу сувға кириб ғусл қилдим. Ўн олти қатла сувға чўмдум. Сувнинг совуқлиғи хейли таъсир қилди”. (БН, 88). Гарчи, Бобур: “Манга ғуслға эҳтиёж эди”, деса-да, ёзувчи Бобурнинг ирода кучини тасвирлашни ният қилганидан “черикнинг сескангани”ни сабаб қилиб кўрсатади ва унинг талқинича, Бобур шу тариқа ибрат кўрсатиб, қўшиннинг руҳини кўтармоқчи бўлади. Ёзувчи маҳорати туфайли турли йилларда бўлиб ўтган воқеалар бир бутунлик, изчиллик касб этади.\n“Бобурнома”да юқорида кўрсатилган йилларда Бобурнинг тез-тез иситмалаб, касал бўлиб қолгани ҳам қайд этилади. “Нуқта” ҳикоясида Бобурни шундай ҳолатда, яъни, дардманд кўрамиз, у мактубни ёзиш жараёнида ҳам бир неча бор тўхтайди, гоҳ қулоғини ушлайди, гоҳ бемажол бўлади. Ҳикоядаги илк жумлаларда ҳам шундай “маълумотлар” бор: “Икки ҳафтадирки, Ограда беморнинг ҳасратидек узун, тинимсиз ёмғир қуярди. Икки ҳафтадирки, файзу шукуҳини йўқотган Боғи Нурафшонга дарчадан маҳзун боқиб ётган Заҳириддин Муҳаммад Бобур бу кун ёстиқдан бош кўтарган, тонг саҳардан хилватхонада ёлғиз ўтирганча Қобулга-Ҳумоюнга мактуб битмоқда”. Тинимсиз ёғаётган ёмғирни беморнинг узун ҳасратига ўхшатиш-оригинал бадиий кашфиёт. Қолаверса, ҳикоя қаҳрамони – бемор Бобурнинг руҳий ҳолатида ҳам эзгинлик ва ҳасрат устувор. Соҳибининг хасталиги туфайли Боғи Нурафшон файз-у шукуҳини йўқотган бўлса, хаста киши учун наинки Боғи Нурафшон, балки бутун олам бефайз, бешукуҳ туюлиши аён ҳақиқат. Гарчи, Бобурнинг вужуди хаста бўлса-да, тафаккури теран, мулоҳазалари асосли. Ёзувчи Бобурнинг дардли ўйларини тасвирлар экан, муҳим фалсафий фикрларни унинг ички кечинмалари тарзида баён қилади: “…изтироблар боиси-тирикликда, инсонликда. Фақат тирик одамгина изтироб чекмоққа, изтироблар ичра тобора тозариб, юксалиб, ҳаётнинг жамики машаққатларини енгиб бормоққа қодир. Дунёдаги ҳатто энг улуғ ўлик ҳам изтироб чекмоқдан маҳрум, зеро, инсоний изтироб-тириклик нишонаси, барҳаёт диёнат овозидир…”.\nБобур фарзандларининг ҳар жиҳатдан комил инсонлар бўлиб етишишини истайди. Улардаги ўзи сезган камчилик ва хатоларни бошқалар кўришини хоҳламайди, уларни бартараф этишга ҳаракат қилади: маслаҳат беради, йўл-йўриқ кўрсатади. Ҳумоюн мактубининг “асру муғлақ”лиги, имло хатолари отанинг “дилини музтар қилади”. “Бундан нари бетакаллуф ва равшан ва пок алфоз била бит: ҳам сенга ташвиш озроқ бўлур, ҳам ўқуғучига…”, деб насиҳат қилади Бобур (БН, 321). Бу нуқтада Бобурни тадбиркор ҳукмдор, меҳрибон ота, етук тилшунос сифатида кўрамиз. Ёзма нутққа қўйиладиган талабларни бундан аниқроқ ифодалаш қийин.\nЁзувчи Бобурнинг яна бир тарихий хизмати – “Хатти Бобурий” ҳақидаги фикрлар баёнида ғоятда қизиқарли воқеаларни тасвирлайди. Шерғоридаги англашилмовчилик, мўътабар шариат пешволарининг ташрифи ҳақидаги воқеалар занжирига мунажжим Муҳаммад Шариф кирдикорларига тегишли тасвирлар моҳирлик билан уланади. Ҳикоядаги Муҳаммад Шариф образи орқали ўша давр мутаассибларининг ҳукмдорларга босим ўтказишга интилишлари, уларнинг фолларига ишониб, салтанатнинг тақдирини мунажжимлар башоратлари асосида ҳал қилган подшоҳларнинг забун ҳоллари ҳақидаги тарихий ҳақиқатлар акс эттирилади. “Бобурнома”да Муҳаммад Шариф номи уч бора тилга олинади. 1526 йил воқеалари баёнидаги гувоҳлик Муҳаммад Шариф ҳақида тўлиқ тасаввур ҳосил қилади: “…Муҳаммад Шариф мунажжим шумнафас агарчи манга айтур ёроси йўқ эди, ҳар кимга йўлуқса муболағалар билан айтур эдиким: “Бу айёмда Миррих ғарб саридур, ҳар ким бу тарафдин урушса мағлуб бўлур”. Мундоқ шумнафас неким сурди, бедил элнинг кўнглини кўпрак синдурди. Анинг бу паришон сўзлариға гўш қилмай, қилур ишларимизни тигилмай уруш ишида бажид ва масоф қилмоққа мустаид бўлдук (БН,286). Муҳаммад Шариф шундай “юз қароликлар”га қарамай, Бобурни яхши-ёмон кунларда йўқлагани “Бобурнома”да қайд этилади. Мазкур қайдлар Бобур табиатидаги муҳим бир жиҳатни кўрсатади: гарчи Муҳаммад Шариф Бобурнинг зиёнига иш тутса-да, Бобур унинг олдинги хизматларини юз-хотир қилади, ўзидан узоқроқ тутса-да, жазоламайди, эл қатори ҳадялар беради. Бобурнинг бу фазилати ҳикояда акс этмаган.\nЁзувчи Муҳаммад Шарифнинг қилмишлари ва Ғазна мужовирларининг найранглари орасида ўхшашлик кўради. “Бобурнома”да 1503-1504 йиллардаги воқеалар баён қилинар экан, шу воқеа ҳам келтирилади: “… Дедиларким, Ғазнанинг кентларида бир мазор бордурким, салавот айтғоч, қабр мутаҳарриқ бўлур. Бориб мулоҳаза қилилди, қабрнинг тебрангани маҳсус бўлди. Сўнгра, маълум бўлдиким, мужовирларнинг тазвири экандур. Қабрнинг устиға бир жулъя ясабтурлар, ҳар замон жулъяға тегадурлар, жулъя тебрангач, қабр тебрангандек маҳсус бўладур. Нечукким, кемага кирмаган эл кемага киргач, соҳил мутаҳаррик маҳсус бўладур. Буюрдумким, мужовирлар жулъядин йироқ турдилар, бир неча салавот айттилар, қабрда ҳаракате маҳсус бўлмади. Буюрдумким, жулъяни бузуб, қабрнинг устида гунбаз қилдилар. Мужовирларни бу ҳаракаттин таҳдид била манъ қилилди” (БН,126).\nХайриддин Султоновнинг “Нуқта” ҳикояси “Бобурнома”даги воқеаларнинг шунчаки такрори эмас, балки адабиётшунос Умарали Норматов таъбирича, “ҳар бир сатри ҳақида биттадан ҳикоя ёзиш мумкин бўлган муаззам асар” – “Бобурнома”ни “кўнгил кўзи билан мутолаа қилган адиб”нинг юксак поэтик диди, бадиий тафаккур тарзини намоён этувчи ижод маҳсулидир.\nПиримқул Қодиров “Мардлик” ҳикояси экспозициясида Бобурнинг оилавий ҳаётдаги омадсизлиги, биринчи турмуш ўртоғи Ойша бегимнинг оқибатсизлиги натижасида аёллардан кўнгли совугани ҳақидаги фикрни келтиради. Моҳим бегимнинг боғ кўчадан ташлаган атиргули ҳақидаги бадиий киритма “Юлдузли тунлар” романидаги шу воқеа тасвирини ёдга солади. Романда Ҳирот доруғаси Юсуф Алибек Моҳимнинг оиласи ҳақида маълумот берса, ҳикояда Қосимбек қизни қидириб топишга ваъда беради.\n“Бобурнома”да Кўтали Зарриндаги воқеалардан сўнг туркман ҳазораси билан бўлган тўқнашув тасвирланади ва Қобулдаги тартибсизликлар ҳақида сўз боради. Пиримқул Қодиров Бобурнинг хавфли сафарга чиқишига, айнан, шу воқеани сабаб қилиб кўрсатади ва Чахчарон воқеаларини ўзига хос тарзда талқин этади. Ҳикояда Султон образи етакчи ўрин тутади. Ёзувчи Султон руҳиятидаги ўзгаришлар тадрижини ишончли тарзда асослайди. Интиқом туйғусининг узоқ вақт ҳукмронлик қилиши, Бобурнинг шоҳ ва инсон сифатидаги ҳаракатлари Султоннинг виждонини уйғотиши, яратган ва келажак авлодлар олдидаги масъулият ҳиссининг ғолиб келиши тасвирланар экан, Султон образининг янги қирралари очилиб боради. Бу тарихий шахс ҳақидаги бадиий тўқималар ҳикоянинг муваффақиятли чиқишига замин яратади. Муаллиф Султоннинг интиқом истагини темурийлардан бўлган Абусаид Мирзога боғлаши, Абусаиднинг Бобурга бобо бўлиши, Абусаид ва ўғли Маҳмуд Мирзонинг Хуросонга бостириб кириши, Шоҳруҳ Мирзонинг яқинларидан ўч олиши каби тарихий воқеалар бадиий тўқима таъсирида янада ишонарли чиққан. Ҳикояда адибнинг кузатувчанлиги сезилиб туради. “…Юқорига кўтарилганлари сари юриш қийинлашади, от-уловлар бурунларидан ҳовур чиқариб, оғир-оғир нафас олишади, ҳорғин пишқиришади. Беку навкарларнинг оғизларидан чиққан ҳовур ёғаётган қорга қўшилиб, соқол-мўйловларга оппоқ қиров бўлиб ёпишади ва ҳаммани мўйсафидга ўхшатиб кўрсатади”, каби тасвирлар Бобур ва ҳамроҳлари чеккан азобларни аниқроқ тасаввур этишга хизмат қилади.\n“Бобурнома”да “Намози хуфтанда ғорни яхши мулоҳаза қилғонлар қичқириштиларким, ҳавол асру кенг ҳаволдур, бу элга тамом ер бор…”, деб қайд қилинади (БН,175). Урфон Отажон ҳикоясида Бобурга бу хабарни Қосимбек етказса, Пиримқул Қодиров талқинича, бу ишни қилган Султондир: “…Юринг, мен сизга ҳамма одамларингиз сиғадиган улкан ҳаволни кўрсатай!”. Бу талқин Султон руҳиятидаги эврилишларни яққолроқ тасвирлаш мақсадидан келиб чиққан. Бобурнинг эътиқоди, қор бўралаб турган пайтда намоз ўқиб, парвардигордан нажот тилаши Султоннинг дили ва тилига “Барча мусулмонлар бир-бирларига биродардирлар” ҳикматини солади. Султон қилган иш ҳам мардлик ҳисобланади. Ҳикояга ном сифатида берилган бу фазилат унинг икки қаҳрамони – Бобур ва Султонга бирдек тегишли дейиш мумкин.\nПиримқул Қодиров Хайриддин Султонов ва Урфон Отажондан фарқли равишда, Қобулдаги воқеалар тафсилотига ҳам ҳикоядан ўрин ажратади. Бу воқеалар “Бобурнома”да келтирилган тартибда тасвирланади. Фақат Бобурнинг яхшиликларини унутиб, унинг ўрнига, Мирзохонни подшоҳ қилиб тайинлаган қариндошларининг оқибатсизлиги ҳақидаги гаплар ҳикояга киритилмаган. Бу ҳам Бобур шахсиятидаги мардликни кўрсатиш истаги билан боғлиқ. Бобур фитнага шерик бўлган Султон Санжарга нисбатан олижаноблик қилади. “Чун хон додамнинг волидаси Шоҳбегим ҳоҳарзодаси бўлур эди, буюрдумким, мундоқ беиззатона кездурманг, ўлум йўқтур”, дейди (БН, 179). Худди шундай илтифотни ўгай момоси Шоҳбегим (фитнакор Мирзохон унинг невараси эди)га, холаси Хўб Нигорхонимга нисбатан (унинг эри Муҳаммад Ҳусайн Мирзо ҳам фитнанинг ташкилотчиларидан эди) ҳам кўрсатади. “Бемурувват ва ҳақношунос киши” –Муҳаммад Ҳусайннинг ҳам гуноҳидан ўтади.\n`“Тарихи Рашидий” асарининг муаллифи Ҳайдар Муҳаммад Хўб Нигорхоним ва Муҳаммад Ҳусайннинг фарзанди эди. Қобулдаги воқеаларга шахсан гувоҳ бўлган адиб шундай ёзади: “… яхшилик ва мурувват Бобур Подшоҳга хос сифатлар эди… Шоҳбегим Подшоҳни кўргач, хижолат бўлиб, тилига бирор сўз келмай қолди. Бобур Подшоҳ тиз чўкиб, адаб расмига риоя қилган ҳолда, мулойимлик билан: “Гар муҳтарам она ўғилларидан бирортасига меҳрибонлик кўрсатса, бошқа ўғил қандай қилиб бундан хафа бўлсин? Онанинг ҳар қандай истаги фарзандлар учун қонундир”, деди-да, тағин қўшиб қўйди: “Мен тун бўйи ухламай узоқ йўл босиб келдим”, дея ухлаш учун бошини Шоҳбегимнинг қучоғига қўйди. Буни у Шоҳбегимга таскин бериш учун қилди…”. Шу далилнинг ўзи ҳам Бобурнинг олижаноблиги, мардлиги, юксак маънавият соҳиби эканлигини исботлаб турибди. Ҳайдар Муҳаммад Бобурнинг бошқа айбдорларга бўлган муносабатини ҳам батафсил тасвирлайди. Аммо Пиримқул Қодиров воқеалар тасвирида “Бобурнома” даги далилларга асосланади.\n“Бобурнома”да Ҳирот таассуротлари батафсил баён қилинади. Фақат Урфон Отажонгина бу тафсилотларга ҳикоясида кенг ўрин ажратади. Улар қор чоҳида ўтирган Бобурнинг хаёллари тарзида тасвирланади. Бу тасвир ўша давр Ҳиротидаги ижтимоий-сиёсий ҳаёт, шаҳзодаларнинг ҳаёт тарзи, урф-одатлар, қадриятлар ҳақида тасаввур ҳосил қилади. Машҳур мусаввир Беҳзоднинг бетакрор санъати ҳақида сўз юритилар экан, Султон Ҳусайн Мирзо, Искандар Зулқарнайн, Амир Темур, Алишер Навоий, Бадиуззамон Мирзо каби тарихий шахслар билан боғлиқ воқеалар қаламга олинади.\nКўтали Зарриндаги воқеалар тасвирида Урфон Отажон бошқа муаллифлар ва “Бобурнома”да учрамаган деталлар – ойболта ва гурзини қўллайди. Бобур совуқ олишига йўл қўймаслик учун ҳаракатланиб туриш лозимлигини англайди ва улар ёрдамида турли жисмоний машқларни бажаради. Ҳамроҳлари ҳам шундай йўл тутадилар. Ёзувчи гурзи воситасида қорнинг қалинлигини кўрсатмоқчи бўлади (“…гурзи дастасининг ярмигача қорга ботиб кетди”.) Шундан кейингина қорни кураш эпизоди келтирилади. Амир Қосимбек ва Бобур диалоги орқали шоҳ ва шоирнинг ҳаволга кирмаслик сабаблари изоҳланади. “…Бобур ўз ҳамроҳларини илҳомлантириб ишончини қозонар, уларни жасоратга ундар, зарур ҳолларда ўзига бўйсундира олар эди…”, деб таъкидлайди ҳинд олими Л.П.Шарма. Ҳикояда Бобурнинг ана шу фазилатлари кўзга ташланмайди. Қолаверса, Кўтали Зарриндаги воқеалар “Нуқта”, “Мардлик” ҳикояларидагидек таъсирчан ифодаланмаган. Натижада, Бобур образи эмас, унинг хаёллари тарзида жонлантирилган Беҳзод образи ёрқинроқ тасвирланган. Ҳикояда Маъсума Султонбегим ҳақидаги фикрларга ҳам ортиқча урғу берилган. “Нуқта”, “Мардлик” ҳикояларида бундай тасвир кузатилмайди.\nТарихий ҳикоялар ижод уммонининг сара дурларидир. Юқорида қайд этганимиздек, “Бобурнома”да келтирилган бир тарихий воқеликнинг уч ижодкор томонидан турлича талқин этилиши ҳикоячилигимизнинг имконият даражаси нақадар кенглигини кўрсатиб турибди. Тарихий ҳақиқат ва бадиий тўқиманинг маҳорат билан умумлаштирилиши тарих сабоқларини ўқувчига таъсирчан шаклда етказиш имкониятини бериши, шубҳасиз.


"Норин" ва "Хотира-79" жамоаларида нима гаплар? » Lochinlar.UZ\n» Про-лига » "Норин" ва "Хотира-79" жамоаларида нима гаплар?\n"Норин" ва "Хотира-79" жамоаларида нима гаплар?\nЎзбекистон Биринчилигида вилоятимиз номидан иштирок этаётган "Норин" ҳамда "Хотира-79" жамоалари ҳам иккинчи давра тараддудини давом эттиришмоқда.\nХусусан, "Норин" жамоаси Вали Келдиев қўл остида ўз қароргоҳида машғулотларни олиб бормоқда. Ҳаққулободликлар ҳозирга қадар учта назорат учрашувини ўтказишга эришишди. Дастлаб Фарғонада "Нефтчи" билан беллашган "Норин" 3:1 ҳисобида мағлуб бўлди. Кейинроқ "Андижон"нинг иккинчи таркиби билан куч синашиб 5:0 ҳисобида зафар қучилди. Куни кеча эса ҳаққулободликлар "УзДонгЖу" билан дуранг ўйнашди - 1:1. Таркибда бир қанча ўзгаришлар кузатилган. Жамоанинг асосий ҳимоячиси Мурод Тўйчибоев "Нефтчи"га бориб қўшилган.\nУйчининг "Хотира-79" жамоасида яна мураббий ўзгарди. Орадан роппа роса бир йил ўтиб Рустам Дўрмонов яна жамоа постига қайтиб келди. Дўрмонов "Навбаҳор"дан кетгач маълум вақт ишсиз қолганди. Уйчиликлар таркибида ҳам ўзгаришлар яқин кунларда кузатилади.


Бугунга келиб OPEC шартномасининг асосий мақсади нефть ва нефть маҳсулотлари тижорий захирасини сўнгги 5 йилдаги ўртача кўрсаткичларгача қисқартириш ҳисобланади.\n"Биз ўртача кўрсаткич нима эканини аниқроқ тушуниб олишимиз керак. Бу мақсадга қанча узоқ эришганимиз сайин унинг моҳияти шунча юқоридир. Ўйлашимча, яқин бир неча ойда белгилаб олишимиз керак бўлган нарсалардан бири - бу бизнинг ҳақиқий мақсадимиз", - деди Ал-Фалиҳ.\nOPEC ва унинг таркибига кирмайдиган қатор мамлакатлар (OPEC+) 2016 йилнинг охирида Венада нефть қазиб олишни 2016 йил октябрь даражасидан суткасига 1,8 миллион баррелга қисқартиришга келишиб олишганди. 2017 йилнинг ноябрида келишув иштирокчилари уни 2018 йилгача узайтиришди. OPEC'нинг кейинги саммити 2018 йилнинг 22 июнида Венада бўлиб ўтади.


Ва албатта У Зот отилиб чиқадиган нутфадан эркак-аёл жуфтларни яратгандир\nНажм сураси, 45-46-оятлар\nАхир у (бачадонга) тўкиладиган манийдан бир (ҳақир) нутфа эмасмиди?! Сўнгра лахта қон бўлди. Бас, (Аллоҳ уни) яратиб, расо (инсон) қилди. Сўнг ундан эркак ва аёл жуфтларни (пайдо) қилди.\nқиёмат сураси, 37-39-оятлар


Пентагон Сурия ва Ироқдаги операцияда тинч аҳоли ҳалок бўлганини тасдиқлади\n23:18 / 04.03.2017\nАҚШнинг Яқин Шарқдаги қўмондонлиги (CENTCOM) Сурия ва Ироқда ИШИД жангариларига қарши операция ўтказилишида тинч аҳоли вакилларининг ҳалок бўлганини тасдиқлади.\n"Қурбонлар ҳақидаги 9 та ҳисобот ишончлидир, қасддан берилмаган зарбалар оқибатида 21 киши ҳалок бўлган ва 2 киши яраланган", дейилган хабарда.\nCENTCOM ҳаммаси бўлиб январда 10 та аввалги ва 27 та янги зарба ҳақидаги маълумотларни ўрганган, улардан 19 таси оқибатида тинч аҳоли вакиллари ҳалок бўлган бўлиши мумкин. Бу ҳолатлардан 10 тасида (2 та ноябрда, 3 та декабрда ва 5 та январда) одамлар ўлгани тасдиқланган.\nАввалроқ АҚШ 2014 йилдан бери Сурия ва Ироқнинг бомбардимон қилиниши оқибатида 119 киши ҳалок бўлгани ва 37 киши яраланганини тан олганди. Бироқ "Халқаро амнистия" ташкилотининг маълум қилишича, Вашингтон бошчилигидаги коалиция авиазарбалари оқибатида 300 га яқин фуқаро ҳалок бўлган.\nИроқ Сурия Пентагон тинч аҳоли


Олий Мажлис депутати Энергетика вазирлиги раҳбариятини истеъфога чиқишга чақирди\n26 май 2022, Тошкент вақти: 19:17\nОлий Мажлис Қонунчилик палатаси депутати Дониёр Ғаниев энергетик коллапс кузатилаётган Ўзбекистонда Энергетика вазирлиги мутасаддиларининг истеъфога кетиши энг тўғри йўл бўлишини урғулади.\nДепутат Ғаниев ўз Телеграм-каналида қолдирган постида ўта оғир кечган 2020 йилдан сўнг ҳар йилгидан-да совуқ келган қиш мавсумида энергия инқирози барчани қийнаётгани, бу ҳолат аҳоли орасида кескин норозилик, ижтимоий инқирозни келтириб чиқарибгина қолмай, иқтисодий фаолликни ҳам сусайтириб, мамлакат иқтисодиётига салбий таъсир кўрсатаётганига, энергетика соҳасидаги муаммолар охирги йилларда олиб борилган барча ижобий ўзгаришларни “ювиб юбораётгани”га эътибор қаратган.\n“Энди ўйлаб кўринг, совуқ қиш, катта оила, на газ, на электр бор! Оиланинг кекса инсонлари ёки чақалоқлар совуқдан қалтираб ўтирса, оиланинг ёшлари ҳар қанча уринмасин уйини иситишга, уларни фаровон ҳаётини таъминлашга имконияти бўлмаса, бундай одамларга ислоҳотларнинг нима кераги бор? Бу одамлар учун ҳар қандай ислоҳотлар, ҳар қандай қонунлар, қўпол қилиб айтганда, “1 тийин”!!! УЛАР СОВУҚДАН ҚИЙНАЛИШМОҚДА. Бундай ҳолатда уларга фақат бир нарса керак, ЭНЕРГИЯ ТАЪМИНОТИ!” деб ёзган қуйи палата депутати Д. Ғаниев.\nДепутат ўз сайлов округидан келаётган “ҳар 10 та мурожаатдан 9 таси айнан электр ва газ муаммоси тўғрисида” бўлаётганини таъкидлаган.\n“Аслида, бу ҳолатга биз депутатлар ҳам қисман айбдормиз, чунки Энергетика вазирлигининг раҳбариятини ўзимиз тасдиқлаб берганмиз. Мамлакатдаги бу ҳолатда энергия инқирози юз беришига сабаб бўлган раҳбарлар истеъфоси энг тўғри йўл бўлади. Аслида демократик давлатларда бундай инқирозлар ортидан раҳбарлар ўз ихтиёри билан истеъфо беради. Лекин бундай қила олиш учун эса, биринчи навбатда, раҳбарда орият бўлиши керак. Бизнинг энергетика соҳа раҳбарларида эса энергетика таъминоти каби орият ҳисси ҳам “инқирозда”, дея қайд этган депутат Д. Ғаниев.\n2020 йилнинг 18 ноябридан ҳаво ҳарорати кескин совиб, қор ёғиши билан Ўзбекистон бўйлаб ҳар йили кузатиладиган қишки энергетик бўҳрон эртароқ бошланди. Ҳатто Тошкентнинг қатор туманларида қозонхона ва қувурлар ишдан чиққани, аксар вилоятларда электр токи узилган, суюлтирилган газ учун навбатлар узайгани кузатилди.\nПрезидент Шавкат Мирзиёев 2016 йилда президентликка сайланишидан олдин аҳолининг электр ва газ муаммосини ҳал қилишга ваъда берган эди. Аммо бу йилги куз-қиш мавсуми мамлакат энергетика тизимидаги инқироз кўлами катта эканини кўрсатди.\nНоябрь ойидан буён электр узилиши ва табиий газ йўқлигидан норози бўлган аҳоли вакилларининг норозилик чиқишлари кузатилмоқда.


30 Июнь 2020 143\nУшбу устувор масалалар юзасидан ўтган 3 йилда 20 дан ортиқ қонун, фармон ва қарорлар қабул қилинди. Ислоҳотлар натижасида судлар томонидан илк маротаба 2 минг 273 нафар фуқарога нисбатан оқлов ҳукми чиқарилди. Шунингдек, жиноят йўлига билиб-билмай кирган 3,5 мингдан ортиқ ёшлар ва хотин-қизларга нисбатан озодликдан маҳрум қилиш жазоси қўлланмасдан, улар маҳалла ва жамоатчилик кафиллигига олинди. Инсон ҳуқуқларини бузганлиги учун 60 нафар ҳуқуқ-тартибот идоралари ходимлари жиноий жавобгарликка тортилди.\nЙиғилишда таъкидланганидек, бундай ўзгаришлар одамларимизда ҳақиқат ва адолатга бўлган ишончни мустаҳкамламоқда. Лекин халқ суд-ҳуқуқ тизимидан рози дейишга ҳали асос йўқ.\nАйниқса, Андижон шаҳар ва Чироқчи туман ички ишлар идораларида яқинда содир бўлган фожиали ҳолатлар тизим раҳбарларини уйғотиши, аниқ хулосалар қилишга чорлаши кераклиги қайд этилди. Ҳозирда жиноятларга алоқадор 11 нафар ички ишлар ходимлари қонун олдида жавоб бермоқда. 7 нафар раҳбар лавозимидан озод этилди, яна 16 таси интизомий жавобгарликка тортилди.\nОлий Мажлис палаталари етакчилари бошчилигида парламент аъзолари жойларда халқ билан очиқ мулоқот ўтказган пайтда жамоатчилик ушбу йўналишлардаги мавжуд адолатсизликларни очиқ-ойдин баён қилган.\nУшбу тажриба асосида, бундан буён депутат ва сенаторлар ўзлари сайланган ҳудудларда судьялар корпуси, сектор раҳбарлари ва жамоатчиликни жалб қилган ҳолда Одил судловга кўмаклашиш ва коррупцияга қарши курашиш бўйича мунтазам равишда мулоқотлар ўтказиб борадилар.\nАҳоли томонидан кўтарилган адолатсизлик ҳолатлари ва муаммолар ҳар чоракда маҳаллий кенгашларда танқидий муҳокама қилиниб, мутасаддилар олдига аниқ саволлар қўйилади ва масъулиятига баҳо бериб борилади.\nОлий Мажлисдаги махсус қўмиталар ҳар бир ҳудуднинг одил судлов ва коррупция масалаларига оид рейтинги юритилишига бош-қош бўлиб, ҳар ярим йилда натижалари бўйича парламент эшитувлари ва текширувларини ўтказиб боради.\nИнсон ҳуқуқлари маркази, Омбудсман, Тошкент давлат юридик университетига “Инсон қадр-қиммати - энг олий қадрият” махсус ўқув модули бўйича барча ҳуқуқ-тартибот идоралари раҳбар ходимларини ўқитиш вазифаси юклатилди.\nҲозирги тергов сифати ва ходимлар малакаси талабга жавоб бермаслиги таъкидланди. Мисол учун, жорий йилнинг 5 ойида тергов органлари асоссиз айб қўйган 323 нафар фуқаро судлар томонидан оқланган, 1 минг 854 нафар шахсга нисбатан қўйилган асоссиз айбловлар олиб ташланган. Ўтган йилнинг ўзида 236 нафар оқланган шахсга давлат ҳисобидан 6,7 миллиард сўмлик моддий ва маънавий зарар тўлаб берилган.\n– Суд биносига келган ҳар бир инсон Ўзбекистонда адолат борлигига ишониб чиқиб кетиши керак. Бу Президент талаби! – дея таъкидлади давлатимиз раҳбари.\nБироқ, жорий йилда аҳолидан келиб тушган мурожаатларнинг 8 мингдан зиёди ёки 44 фоизида судларда ишлар тўлиқ ва холис кўрилмаётгани, узоқ муддат чўзилаётгани билдирилган.\nЯна бир мисол, 2019 йилда иқтисодий судларда апелляция, кассация ва назорат тартибида кўрилган ишларнинг 2,5 мингдан ортиғи, яъни 44 фоизи бекор қилинган ёки ўзгартирилган. Бу ҳар икки шикоятдан бири бўйича туман ва вилоят иқтисодий суди чиқарган қарорлар юқори судда ўзгараётгани, тадбиркор ва инвесторлар сарсон бўлаётганидан далолат беради.\nМутасаддиларга илғор тажрибалар ва халқаро стандартлар асосида суд тизимини “бир суд – бир инстанция” тамойили асосида қайта кўриб чиқиш топшириғи берилди.\nСуд тизимида эскилик сарқити бўлган, ўз номи билан ҳам суднинг мазмун-моҳиятига тўғри келмайдиган “назорат тартибида ишларни кўриш” амалиётидан тўлиқ воз кечилади.\nПрезидент Шавкат Мирзиёев судьяларнинг адолатли қарор қабул қилишларига таъсир ўтказувчи барча омилларни, шу жумладан Олий суд раиси ва Бош прокурорнинг протест келтириш ҳуқуқини бекор қилиш таклифини илгари сурди. Парламент палаталари ушбу таклифни кўриб чиқади.\nСудлар чиқараётган қарорлар фақат суд мажлисида текширилган далилларга асосланиши лозимлиги таъкидланди. Айрим судьялар тергов материалларига боғланиб қолгани, бу эса қонун, суд ва давлат обрўсига путур етказиши қайд этилди. Одил судлов халқнинг кўз ўнгида, очиқ-ошкора амалга оширилиб, адолат қарор топиши лозимлиги айтиб ўтилди.\nДавлатимиз раҳбари, шунингдек, судга бориш учун айрим туман ва шаҳарларимизда одамларга қулайлик яратиш зарурлиги ҳақида гапирди. Мисол учун, аҳолиси энг кўп туманлардан бири бўлган Ургутда (500 минг киши, 102 та маҳалла) фуқаролик суди йўқлиги сабабли 80 километр йўл босиб, Тойлоқ туманлараро судига борилади.\nШу боис судлар ва уларнинг фаолиятини оптималлаштириш бўйича топшириқлар берилди.\nХусусий мулк қонун ва суднинг кафолатли ҳимоясида бўлиши зарур.\nОхирги бир ярим йил ичида судлар томонидан ҳокимларнинг ер ажратиш, бино-иншоотларни бузиш ва хусусийлаштиришга оид 1 минг 730 та қарори бекор қилинган.\nСуд орқали ер муносабатлари билан боғлиқ мингта, уй-жой бузилишига доир 51 та, хусусийлаштиришга оид 62 та ҳолатда фуқаролар ва тадбиркорларнинг ҳуқуқлари тикланган.\nХусусийлаштириш натижаларини қайта кўриб чиқишни бекор қилиш, умуман, давлат идораларининг бундай ташаббус билан чиқишига йўл қўймаслик ва бу қонунда мустаҳкамланиши кераклиги кўрсатиб ўтилди.\nЕрга бўлган ҳуқуқлар кафолати кучайтирилиб, мулкий ҳуқуқларни бекор қилиш фақат суд тартибида ҳал этилишини қатъий белгилаш зарур, деди Президент.\nВилоят, туман (шаҳар) ҳокимлари, барча сектор раҳбарлари ўз ҳудудларида ушбу талабларга қатъий амал қилинишини таъминлаши шартлиги қайд этилди.\n– Бир нарсани билинглар – сармоя киритаётган инвестор биринчи навбатда ўз ҳуқуқлари суд орқали кафолатли ҳимоя қилинишига эътибор беради. Ҳамма раҳбарлар қулоғига қуйиб олсин: суд фаолиятига аралашишга ҳеч кимнинг ҳаққи йўқ, – дея таъкидлади Шавкат Мирзиёев.\nСудьянинг фаолиятига тўсқинлик қилгани ва адолатсиз қарор чиқаришга мажбурлагани учун жавобгарликни кучайтириш бўйича қонун лойиҳаси ишлаб чиқилади.\nМаълумки, одил судловнинг ажралмас қисми – адвокатура, ушбу институтнинг адолат қарор топишидаги ўрни беқиёс.\nЎзбекистонда бугун 4 минг атрофида адвокат фаолият кўрсатиб, 8,5 минг аҳолига ўртача битта шундай мутахассис тўғри келмоқда.\nАдвокатларнинг 43 фоизи Тошкент шаҳрида фаолият кўрсатаётган бўлиб, вилоятларнинг 20 та туманида бирорта ҳам адвокатлик фирмаси рўйхатдан ўтмаган.\nАдвокатлик фаолиятини бошлаши учун ёш мутахассислардан 2 йил юридик стаж талаб этишни бекор қилиш, талабаликдан адвокат ёрдамчиси сифатида амалиёт ўташ тартибини жорий этиш кераклиги таъкидланди. Юридик олий ўқув юртларида “адвокатлик фаолияти” мутахассислиги бўйича магистрлар тайёрланадиган бўлди.\nДавлат томонидан тақдим этилган адвокатларни танлашнинг очиқ-ошкора тартиби йўқлиги боис айрим терговчилар ўзига таниш адвокатларни чақириб, айбланувчига таъсир ўтказиш ҳоллари учраб туради. Масалан, Тошкент шаҳрида давлат томонидан адвокатларга ўтган йили 7 миллиард сўмдан зиёд маблағ ажратилган бўлса, ушбу маблағнинг тенг ярми 20 та адвокатлик фирмасига берилган (жами 746 та шундай фирма мавжуд).\nШу сабабли тегишли вазирликларга давлат ҳисобидан юридик ёрдам кўрсатадиган адвокатларни электрон танлаш тизимини ишга тушириш топшириғи берилди. Бу дастлаб пойтахтимизда эксперимент тариқасида жорий этилади.\nШунингдек, ўта оғир жиноятда айбланаётган шахсларнинг иши бўйича, ундан ташқари, қамоққа олиш ёки уй қамоғи тарзидаги эҳтиёт чорасини қўллаш масаласи кўриб чиқилаётган ҳолатларда ҳам адвокат иштирокини мажбурий этиб белгилаб қўйиш лозимлиги кўрсатиб ўтилди.\nАдвокатлик фаолияти жозибадорлигини ошириш, бу касб эгаларининг ҳимояси ва кафолатини кучайтириш бўйича қонун ҳужжатлари пакетини ишлаб чиқиб, муҳокамага олиб чиқилади.\nСуд фаолиятида рақамли технологияларни кенг жорий этиш бугунги давр талабидир. Жорий йил якунига қадар Олий судда ягона “Адолат” ахборот тизимлари комплексини ишга тушириш вазифаси юклатилди.\nБунда барча учун судларга электрон мурожаат қилиш, мурожаатлар ҳолатини онлайн тарзда кузатиш, тарафларга маълумотларни электрон шаклда юбориш имконияти яратилади.\nСудлар жорий йилда видеоконференция алоқа тизими билан 100 фоиз қамраб олиниши лозимлиги таъкидланди.\nВидеоселектор йиғилишида навбатдаги муҳим масала – коррупцияга қарши кураш борасида ислоҳотлар муҳокама қилинди.\nЖумладан, 143 та давлат хизматлари электрон шаклга ўтказилиб, 35 та идорада талаб қилинадиган ҳужжатлар сони ва хизмат кўрсатиш вақти 2 ҳисса қисқарди. Бюджет харажатлари, давлат харидлари, ер, бино ва иншоотларни олди-сотди қилиш жараёнларига ошкоралик ва очиқлик тамойиллари жорий этилди.\nМаълумки, кеча, 29 июнь куни Ўзбекистон Республикаси Президенти Коррупцияга қарши курашиш агентлигини ташкил этиш ҳақидаги фармонни қабул қилди.\nАгентлик тармоқ ва ҳудуд раҳбарлари билан бирга қуйидаги вазифаларни амалга оширади.\n2020 йил 14 октябрь куни Ўзбекистон Республикаси Судьялар олий кенгаши ҳузуридаги Судьялар олий мактаби ва (UNODC) ҳамкорлигида ,“Одам савдосига қарши кураш: хорижий давлатларнинг халқаро стандартлари ва тажрибаси” мавзусида малака ошираётган судьялар учун онлайн семинар ўтказилди.\n14 Октябрь 2020 1\n5 Октябрь 2020 158\n30 Сентябрь 2020 86


ОИЛАВИЙ КОРХОНА: ҚОНУН ИЖРОСИ ТАЛАБ ДАРАЖАСИДА ЭМАС - Ўзбекистон овози газетаси\nОИЛАВИЙ КОРХОНА: ҚОНУН ИЖРОСИ ТАЛАБ ДАРАЖАСИДА ЭМАС\nАкмал УМАРАЛИЕВ, Олий Мажлис Қонунчилик палатаси Саноат, қурилиш ва савдо масалалари қўмитаси аъзоси, ЎзХДП фракцияси аъзоси:\n– Ривожланган давлатлар тажрибасида кичик бизнес ва хусусий тадбиркорлик ижтимоий-иқтисодий барқарорликни таъминлашнинг энг самарали воситаси, аҳоли бандлиги ва даромадларини ошириб боришнинг муҳим омили сифатида эътироф этилади. Шу боис ҳам мамлакатимизда кичик бизнес, айниқса, оилавий тадбиркорликни ривожлантиришга катта эътибор қаратилмоқда. Ушбу тармоқ янги иш ўринлари яратиш, оилаларнинг барқарор даромад манбаини шакллантириш ва фаровонлигини оширишда алоҳида аҳамият касб этмоқда.\n«Оилавий тадбиркорлик тўғрисида»ги қонун бу борада муҳим дастуриламал бўлиб хизмат қилмоқда. Ушбу қонундаги имтиёз ва қулайликлардан халқимиз бугун тўлиқ хабардорми? Қонуннинг жойлардаги ижроси қандай бўляпти? Олий Мажлис Қонунчилик палатаси депутатлари ҳудудлардаги ижтимоий-иқтисодий ҳолатни ўрганиш баробарида қонун ижросини ҳам таҳлил қилмоқдалар. Аҳолини оилавий тадбиркорликка кенг жалб этиш борасидаги ишлар танқидий-таҳлилий муҳокама этилмоқда.\nОлий Мажлис Қонунчилик палатасининг Саноат, қурилиш ва савдо масалалари қўмитаси ташкил этган йиғилишда ҳам ушбу қонуннинг ижроси билан боғлиқ масала кўриб чиқилди. Йиғилишда мутасадди вазирлик, қўмита ва ташкилотлар вакиллари иштирок этди.\nТаъкидландики, Ҳаракатлар стратегиясига мувофиқ иқтисодиётда давлат иштирокини камайтириш, хусусий мулкнинг ҳуқуқларини ҳимоя қилиш ва унинг истиқболли ролини янада кучайтиришга қаратилган ислоҳотларни изчил давом эттириш масалалари устувор вазифа сифатида белгиланган.\nКейинги йилларда оилавий тадбиркорликни ривожлантиришга, шу орқали янги иш жойлари яратишга катта эътибор қаратиляпти. Масалан, 2012 йилда оилавий тадбиркорлик ва ҳунармандчиликни ривожлантириш учун 91,3 миллиард сўм кредит ажратилган бўлса, 2016 йилда бу кўрсаткич 367,2 миллиард сўмни ташкил этди.\nБугунги кунда мамлакатимизда оилавий корхоналар сони 8 мингдан ошди. Шунингдек, ҳудудлар кесимида юридик мақомга эга оилавий тадбиркорлик субъектлари сонида кескин фарқлар мавжуд. Тошкент шаҳрида 1127, Фарғона вилоятида 1102 ва Тошкент вилоятида 909 оилавий корхона мавжуд. Сирдарё (9 та) ва Наманган (37 та) вилоятларида эса оилавий корхоналар сонини кўпайтириш ва ривожлантириш зарурати катта. Ушбу ҳудудларда солиқ инспекторлари томонидан ишлар етарли даражада ташкил этилмаганлиги боис, ноқонуний тадбиркорлик фаолияти билан шуғулланаётган фуқаролар ҳалигача учрамоқда. Бунга асосан «Ягона дарча» маркази ходимларининг тарғибот-ташвиқот ишларини олиб бормагани, одамларнинг қонун мазмун-моҳиятини яхши билмаслиги, оилавий тадбиркорлик субъектларининг бошқа тадбиркорлик субъектларидан фарқи, берилган имтиёзлар ҳамда қулайликлар ҳақида кенгроқ тушунчага эга эмасликлари сабаб бўлмоқда. Шунингдек, марказларда брошюра, плакат, видеоролик ёки бошқа тарғибот маълумотлари мавжуд эмас. Бу ҳолатни Фарғона, Сайхунобод, Пешку, Қўнғирот, Қизилтепа, Беруний, Қамаши, Бекобод, Гурлан туманларидаги «Ягона дарча» марказларида яққол кўриш мумкин.\nТаҳлиллар бугунги кунда оилавий тадбиркорлик субъектларига кредитлар ажратиш ишларини жадаллаштириш, ер ажратиш, ишлаб чиқарилган маҳсулотларни реализация қилиш учун махсус жойлар берилишини таъминлаш масалалари долзарб аҳамиятга эга эканини кўрсатмоқда.\nДемак, барча мутасадди ташкилотлар, қолаверса, ҳудудий партия ташкилотлари ва депутатларимиз оилавий корхона афзалликлари ҳақида тарғибот ишларини кучайтириши, электорат вакилларининг фаоллигини ошириш учун уйма-уй юриб, мулоқот ўтказиши керак бўлади. Чунки оилавий корхонага берилган имтиёзлардан фойдаланиб, одамлар ишли бўлиши партиямиз ғояларига ҳар жиҳатдан мос келади.


Амударёда Қорақалпоғистонда биринчилардан бўлиб чигит экиш ишлари бошлаб юборилди- Kruz.uz\n10:42, 24.03.2018 2062 0 Амударё тумани\nАмударё туманида 2018 йил ҳосил учун 511 фермер хўжаликлари томонидан жами 15 550 гектар майдон чигит экишга ажратилди. Бу йил 3075 гектар майдонга “С-47-27” 10 800 гектарга “Султон”, 1675 гектарга эса янги “Бухоро-102” ва “Бухоро - 8” навларини экиш режалаштирилди. Мазкур йилда пахтага ажратилган ер майдонларининг 4970 гектарига қўшқатор усулида, 10580 гектарида эса қатор ораси 60 см схемаларида чигит экилади. Бу ҳақда "amunews.uz" хабар бермоқда.\nАйни пайтда экишга зарур бўлган 1450 тонна уруғлик чигит дориланиб, мавсумга тайёр ҳолатга келтирилди. Янги навлар уруғлиги учун 118 тонна чигит бошқа вилоятдан олиб келиб тайёрланди. Уруғлик чигитларни фермер хўжаликларига етказиб берилишини таъминлаш учун 16 та чигит тарқатиш шохобчалари ташкил этилди. Чигит ивитиш учун 250 та ўра мавсумга тайёр қилиб қўйилди.\nЧигит экиш мавсумини уюшқоқолик билан ўз вақтида, сифатли олиб бориш мақсадида тажрибали мутахассисилар, хўжалик фаоллари бошчилигида чигит экиш отрядлари тузилди. Экиш отрядларига зарур техника ва механизмлар бириктирилди. Шунингдек, ҳар бир отрядга кўчма таъмирлаш устаханалари ҳам бириктирилди ва 220 млн. сўмлик эҳтиёт қисмлари заҳираси яратилди.\nЧигит экиш учун сарфланадиган уруғлик, ёқилғи, минерал ўғитлар, механизация хизматлари, иш ҳақлари ва бошқа харажатлар учун 15 млрд. 225,8 млн. сўм сарфланиши ҳисоб-китоб қилинган.\nЧигит экиш техникалари учун зарур бўладиган 1458 тонна ёқилғи мойлаш материаллари деярли тайёр қилиб қўйилди. Мавсумда иштирок этадиган 211 дона чигит экиш сеялкаларининг ҳар бирига ўртача бир кунда 7-7,5 гектардан ер майдони тўғри келади. Шунингдек, мавжуд 195 дона ҳайдов тракторларининг ҳар бирига кунига ўртача 10-11 гектар майдон тўғри келиб, жами ажратилган ер майдонларидаги ҳайдаш ва экиш ишларини қисқа фурсат ичида тугатиш мўлжалланмоқда.\n23 март куни туманнинг Қиличбой овулидаги “Pажабов Омонбой” фермер хўжалигида ўтказилган кўргазмали семинар билан чигит экиш ишлари бошлаб берилди. Кўргазмали семинарда туман ҳокими С.Йўлдашев, секторлар раҳбарлари, қишлоқ хўжалиги корхоналари мутасадди раҳбарлари иштирок этдилар.\nБугун ерга қадалган чигитлардан парвариш яхши бўлса, албатта, эртага мўл ҳосил йиғиб оламиз. Мўл ҳосилдан бунёд бўлган хирмонлар давлатимиз иқтисодиёти юксалишида салмоқли ўрин тутади. Иқтисоди ривожланган юрт аҳли эса фаровон турмуш кечиради.\n21:33, 01.06.2020 139\n13:16, 31.05.2020 260\n17:32, 15.05.2020 792\n20:26, 02.05.2020 1094\n16:50, 22.04.2020 2328\nФирдавс Пазлиддинов жамғарма Жўқорғи суди китоб ўқиди UZ-KOR Chemical сутни қайта ишловчи цех "Panamilk" Фурқат Юсупов тайёрлади Туман Хўжели ҳақыйқаты\nКеча, 14:12 228\n21:31, 01.06.2020 120


"Умид ниҳоллари"нинг туман босқичи ўтказилди (+Видео) - AmuNews.uz - энг сўнгги янгиликлар\nКузги таътил кунларида туманимиздаги 7 та – Манғит шаҳри, шаҳар атрофи, Қиличбой, Хитой, Жумуртов, Қипчоқ ва Тўлқин ҳудудлари мактабларининг 1-4 синф ўқувчилари мазкур мусобақанинг туман босқичида шахмат, шашка, спорт гимнастикаси, бадиий гимнастика, мини футбол, енгил атлетика турлари бўйича ўзаро куч синашдилар.\nМусобақанинг ҳудудий босқичлар ғолиблари туман Болалар-ўсмирлар спорт мактабида ўтказилган туман босқичида иштирок этди. Муросасиз кечган беллашувларда спортнинг шахмат туридан 40-сонли мактаб ўқувчиси Амирхон Pаҳимов биринчи ўринни, 27-сонли мактаб ўқувчиси Беҳруз Алламберганов иккинчи, 48-сонли мактаб ўқувчиси Pуслан Исмоилов учинчи ўринни эгаллади. Шахматчи қизлар орасида 40-сонли мактаб ўқувчиси Севинч Сафарбоева биринчи, 50-сонли мактаб ўқувчиси Дилнура Юрсинова иккинчи, 56-сонли мактаб ўқувчиси Динора Болтабоева учинчи ўринни эгаллашга муваффақ бўлди. Шунингдек, 9 ёшгача бўлган ўқувчилар ўртасида Соҳибжон Саидмаҳмудов биринчи, Достон Камолов иккинчи, Отабек Муродбоев учинчи ўринни, қизлар орасида эса Гулсевар Сафарбоева биринчи, Холида Ялғашева иккинчи, Умида Тўлибоева учинчи ўринни эгаллади.\nСпортнинг шашка туридан Ботир Омонбоев биринчи, Қудрат Ҳайитбоев иккинчи, Жўрабек Ялғашев учинчи, қизлар ўртасида Нургул Pейимбоева биринчи, Фарида Ялғашева иккинчи, Энаргул Ғойипова учинчи ўринни забт этишди.\nМини футбол мусобақаларида 33-сонли мактаб жамоаси биринчи, 37-сонли мактаб жамоаси иккинчи, 41-сонли мактаб жамоаси учинчи ўринни енгиб олди.\nЕнгил атлетика бўйича мусобақалар ҳам жуда қизғин ва муросасиз кечди. 30 метрга югуриш бўйича Наврўзбек Назарбоев биринчи, Фарруҳ Абдуллаев иккинчи, Адҳам Нуруллаев учинчи ўринни эгаллаган бўлса, қизлар ўртасида Соҳиба Жумамуробов, Шоҳида Абдуллаева, Умида Болтабоевалар мос равишда биринчи, иккинчи ва учинчи ўринларни эгалладилар.\nТурган жойидан узунликка сакраш бўйича мусобақаларда Дилшодбек Давлатбоев, Тимур Pаҳимов ва Сададдин Йўлдошевлар кучли учликни банд қилишди. Ушбу спорт тури бўйича ўтказилган мусобақаларда қизлар орасида Дилбар Юрсинова биринчи, Шаҳло Қувватова иккинчи, Дилафрўз Бахтиёрова учинчи ўринни эгаллади.\nТеннис тўпини нишонга отиш бўйича ўйинларда Достон Гулмирзаев биринчи, Тимур Pаҳимов иккинчи, Баҳовуддин Файзуллаев учинчи, қизлар орасида Умида Болтабоева биринчи, Дилноза Оллаёрова иккинчи, Соҳиба Жумамуродов учинчи ўрин соҳиб ва соҳибалари бўлишди. Спорт гимнастикаси бўйича эса Ҳакимбой Кенжаев ва Дилноза Қодироваларга тенг келадигани топилмади. Мусобақаларнинг туман босқичида ғолиб бўлган ёш спортчи ўқувчилар ташкилотчилар томонидан эсдалик совғалари билан рағбатлантирилди ва келгуси босқич йўлланмасини қўлга киритишди.\nТУМАНИМИЗ СПОPТИНИНГ ҲАҚИҚИЙ УМИД НИҲОЛЛАPИ\n“УМИД НИҲОЛЛАPИ” СПОPТ МУСОБАҚАСИ ҒОЛИБЛАPИ\nОғир атлетикачи ва таэквондочилар мусобақада ғолиб бўлди


БРОКЛИ – ТОМОРҚАНИНГ ДАРОМАДИ » Bulung‘ur hayoti газетаси\nGazeta: admin Қўйилган сана: 15-07-2020, 09:35 Рукун: ИҚТИСОДИЁТ Кўрилди 0\nТуманимиз иқлими деҳқончилик учун қулай ҳудуд. Шу сабабдан бу ерлардан нафақат туман халқи, балки вилоятнинг бошқа туманлари, қўшни вилоятлардан ҳам келишиб, деҳқончилик қилиш, унумдор ерлардан самарали фойдаланиб, даромад олиш пайида бўлишмоқда. Хусусан, Пайариқ туманида туғилиб ўсган, асли касби тиш шифокори бўлган тадбиркор Сожида Жабборова томонидан парвариш қилинаётган “Павловния” дарахтлари ёки афғон тадбиркорларининг “Қобул Самарқанд” номли МЧЖ ташкил этиб, Булунғур заминида бодрингнинг ноёб навларини парвариш қилишаётганлиги фикримиз тасдиғидир.\nСизларга таништирмоқчи бўлган ўсимлик “Брокли” ўзимиз билган карамнинг бир тури бўлиб, Булунғур заминида етиштирилмоқда. Хусусан,, “Авлиё Парпи” маҳалласи фуқароси Исомиддин Ўсаров жорий йилда ўз томорқасида ана шу ўсимликни етиштириб, тажриба орттирган уста деҳқонлардан.\n- “Samarqand Garden Plast” қўшма корхонасидан кўчатининг донасини 100 сўмдан сотиб олиб, март ойи иккинчи ярмида эккан эдим, - дейди Исомиддин. - Июнь ойидаёқ ҳосилни йиғиштириб олиб, корхонанинг ўзига 2300 сўмдан топширдим. Броклининг ҳар бири 600 граммдан 1 килограммгача ҳосил берди. 25 сотих майдондан жами 7 тонна маҳсулот топширдим. Бироз кутганимда маҳсулот оғирлиги яна ортиши аниқ эди. Бироқ, ердан унумли фойдаланиш мақсадида ҳосилни тезроқ йиғиштириб олиш ва такрорий экин экишни лозим топдик. Ҳозирда ғалладан бўшаган майдонлардан яна 1.5 гектар майдонга брокли экиш режамиз бор. Шу мақсадда ўсимлик уруғидан олиб келиб, кўчат учун тайёрлаяпмиз.\nЎсимлик парвариши енгил бўлиб, кам меҳнат ва озуқа талаб қилади. Бошқа карамдошлар каби сувни кўп ичади. Ўз тажрибасида кўрган фермернинг таъкдлашича, 1 гектар ердан ўртача 2500 тоннагача ҳосил олиш мумкин. Айниқса, такрорий экин сифатида экиладиган бўлса, октябрь, ноябрь, декабрь ойларида ҳам ҳосил олиш мумкин. Сабаби - бир бор ҳосил олингач, ўсимлик яна қайта ҳосилга киради, бу эса даромаднинг янада ортишига олиб келади.\nХуллас, бугунги кунда юртимизда тадбиркорлик учун очилган кенг имкониятлар эшиги туфайли бизга нотаниш бўлган янги маҳсулот турлари ҳам кириб келмоқда. Тадбиркорлар, уста деҳқонлар томонидан улар ўрганилиб, фойдали деб топилганларидан юқори даромад олинмоқда. Биз, оммавий ахборот воситалари ходимларининг бурчимиз, бу каби янги даромад манбааларини халқимизга етказиш орқали аҳолининг даромади ортишига ўз ҳиссамизни қўшишдан иборат.\nСиновдан ўтказганлар билан суҳбатда бўлинг. Сиз ҳам синаб кўринг. Замонга мослашинг. Янгиликка интилишдан чўчиманг. Балки, имкон қадар камроқ ресурслардан имкон қадар кўпроқ даромад олишнинг сиз билмаган йўллари бордир?


"Гулноранинг Маданият вазирлиги"\nЎзбекистонда Маданият вазирларининг қўлқоп каби тез алмашиш фонида Ўзбекистон президентининг тўнғич қизи Гулнора Каримова васийлигидаги “Ўзбекистон маданияти ва санъати” форумининг тадбирлари ярқираб кўринмоқда.\n“Ўзбекистон маданияти ва санъати” форумининг 2013 йил 27 мартдан 18 апрелга қадар бутун республика бўйлаб ўтказилаëтган “Ҳаёт учун!” тадбирида қатнашаëтган Ўзбекистон халқ артисти Ғуломжон Ëқубов назарида Гулнора Каримованинг бир ўзи ўнта Маданият вазирлигининг ишини бажармоқда.\nОзодликнинг "Қурултой" эшиттиришида қатнашган Ғуломжон Ëқубов Гулнора Каримованинг Маданият вазиридан ҳам кўпроқ иш қилаëтганини таъкидлади.\n"Қурултой"да Швейцариядан туриб қатнашган таҳлилчи Олима Набизода Ғарб матбуотида Гулнора Каримова ҳақида чоп қилинган мақолаларда бу тадбирларга сарфланган маблағларнинг шаффоф эмаслиги таъкидланаëтганига эътибор қаратди.\n"Қурултой"га Тошкентдан туриб исми айтилмаслиги шарти билан қўшилган мусиқачи “Така бўлсин сут берсин” деган мақолни ишлатиб¸ "Гулнора Каримованинг саховатпешалиги бўлмаса¸ ўзбек маданияти таги тешилган кема каби сувга ғарқ бўлади"¸ деган фикрни билдирди.\n"Қурултой"нинг бошқа иштирокчилари эса¸ бир шахснинг садақасига қараб қолган маданиятнинг ғариблиги борасида мушоҳада юритишди.\n"Қурултой" эшиттиришини тўла тарзда мана бу ерда тинглаш мумкин.


ДХХ наркосавдогарларни ушлади - xabar.uz\n30.04.2022 23:16 0 2232\nМамлакатимиз жанубида жойлашган Сурхондарё вилояти Афғонистон ва Тожикистон билан чегарадош ҳисобланганлиги боис, ушбу давлатлардан гиёҳвандлик воситаларининг республикамиз ҳудудига ўтказилиши хавфи доимо кун тартибида турган.\nДавлат хавфсизлик хизматининг Сурхондарё вилояти бўйича бошқармаси ходимлари бу йўналишда мунтазам равишда тезкор-қидирув тадбирларини амалга ошириб келади.\nХусусан, тожикистонлик наркокуръер томонидан Сариосиё туманига ўтказилиб, хуфиёна жойга яшириб кетилган 7 кг 969 гр. «гашиш» моддасини олиб, келгусида Фарғона водийсидаги жиноий шерикларига сотишни режалаштирган, Қўқон шаҳрида яшовчи, 1980 й.т. шахс қўлга олинди.\nТермиз шаҳрида ўтказилган тезкор тадбирда эса 1978 й.т., муқаддам гиёҳванд моддаларнинг ноқонуний айланмаси билан боғлиқ жиноят содир этганлиги учун судланган маҳаллий фуқаро Тожикистондан айланма йўллар орқали олиб келинган 5 кг 83 гр. «опий» ва 896 гр. «гашиш» моддаларини сотаётган вақтида қўлга олинди.\n1992 й.т. Афғонистон фуқароси жомадонга хуфиёна жойлаштирилган 3 кг 884 гр. «опий» моддасини келгусида сотиш мақсадида божхона кўригидан яширинча ўтказиб, Термиз шаҳрига олиб келган вақтида ушланди.\nТермиз туманида қайд этилган ҳолатда бўлса Денов туманида яшовчи, 1987 ва 1998 йилларда туғилган 2 фуқаро харидорга 997 гр. «опий» моддасини 2 минг АҚШ доллари ҳамда 40 млн. сўмга сотаётган вақтларида ашёвий далиллар билан қўлга олинди. Сўнгра тезкор тадбир давом эттирилиб, Тожикистон Республикасидан контрабанда йўли билан келтирилган ушбу ажал оғусининг эгаси, Денов туманида яшовчи, 1999 й.т. шахс ҳам ушланди.\nШунингдек, афғонистонлик наркосавдогарлар томонидан бериб юборилган 730 гр. «опий» ва 3 кг 953 гр. «гашиш» моддаларини Термиз шаҳрида қабул қилиб олган вақтида Хоразм вилоятининг Қўшкўпир туманида яшовчи, 1965 й.т., муқаддам содир этган наркожинояти учун судланган шахс ҳам қўлга олинди.\nЎтказилган тезкор тадбирлар натижасида жами 10 кг 694 гр. «опий» ва 12 кг 818 гр. «гашиш» гиёҳвандлик воситалари мусодара қилинди.\nҲозирда барча ҳолатлар юзасидан ДХХ Сурхондарё вилояти бўйича бошқармаси Тергов бўлими томонидан Жиноят Кодексининг тегишли моддалари билан жиноят ишлари қўзғатилиб, тергов ҳаракатлари олиб борилмоқда.


“Hilol nashr” нашриётининг марказий китоб мажмуаси очилди\n00:40 / 22.01.2017\nБугун Тошкент шаҳрида “Hilol nashr” нашриёт-матбаа корхонасининг марказий китоб-ахборот мажмуаси очилиш маросими бўлиб ўтди. Унда нашриёт ходимлари, олимлар ва зиёлилар, китобхон мухлислар иштирок этди. Бу ҳақда Ziyouz хабар берди.\nЯнги мажмуа шинам ва гўзал китоб дўкони, қироатхона (китобларни шу ернинг ўзида ўқиш учун шароитлар яратилган), музей (экспонатлардан Шайх Муҳаммад Содиқ Муҳаммад Юсуфнинг чоп этилган деярли барча китоблари, қўлёзмалари ўрин олган), китоб тақдимоти ва маърифий тадбирлар учун мажлислар залидан иборат.\n“Hilol nashr” нашриётининг бош муҳаррири Эркин Малик мажмуа фаолияти билан таништирар экан, Шайх Муҳаммад Содиқ Муҳаммад Юсуф раҳимаҳуллоҳ ташаббуси билан ташкил этилган ушбу зиё маскани ҳамон халқимизга илм улашаётганидан мамнунлигини таъкидлади.\nНашриёт раҳбари Исмоилҳожи Муҳаммад Юсуф нашриётнинг ютуқлари ва келгусидаги режалари ҳақида сўзлади.\n“Олтин силсила” тўплами муҳаррирларидан Ҳасанхон Яҳё Абдулмажид китобнинг нашр этилиши жараёни ҳақида маълумот берди. Муҳаррирнинг айтишича, Ислом оламидаги энг машҳур 9 ҳадис китоблари таржимасини ўз ичига олган, 60 жилддан иборат ушбу академик нашр Шайх Муҳаммад Содиқ Муҳаммад Юсуф раҳимаҳуллоҳ раҳбарлигида таржима қилиб бўлинган. Айни пайтда 5 та жилди чоп этилди. Бошқа жилдларини ҳам таҳрир ва нашрга тайёрлаш ишлари олиб борилмоқда.\nЎзбекистон Мусулмонлари идораси фатво бўлими бошлиғи Абдулҳамид Турсунов, Абдуллоҳ ҳожи Исмоилов, юридик фанлар доктори, профессор Ҳалим Бобоев, иқтисод фанлари номзоди, “Фарзанднома” китоби муаллифи Обиддин Маҳмудов ҳам фикр-мулоҳазалари ва таклифлари билан ўртоқлашишди.\n“Hilol nashr” нашриёти матбаа мажмуаси 2010 йилдан матбаа фаолиятини бошлаган. 2011 йилда нашриёт учун лицензия олинган, 2012 йилдан диний-маърифий ва илмий китоблар нашр этила бошланган.\nҲозирда нашриёт китоблари Қозоғистон, Қирғизистон, Россия ва Жанубий Кореяга экспорт қилинмоқда. Тошкентда 2 та (Чорсу ва Кўкча филиаллари), Андижон, Наманган, Марғилон, Асака, Самарқанд, Денов, Урганч филиаллари мавжуд. Марказий мажмуа Тошкент шаҳри, Сўгалли ота кўчаси, 5-уйда жойлашган.\n“Hilol nashr” нашриёти босма ва электрон китобларини kitoblardunyosi.uz ва e-hilolnashr.uz сайтлари орқали онлайн сотиб олиш ҳам йўлга қўйилган.\n“Hilol-nashr” нашриётининг марказий китоб мажмуаси\nШайх Муҳаммад Содиқ Муҳаммад Юсуф китоблари растаси\n“Hilol nashr” нашриётининг бош муҳаррири, Ўзбекистонда хизмат кўрсатган маданият ходими,\nЎзбекистонда хизмат кўрсатган журналист, ёзувчи Эркин Малик\n“Hilol nashr” нашриёти раҳбари, Шайх Муҳаммад Содиқ Муҳаммад Юсуф\nраҳимаҳуллоҳнинг ўғли Исмоилхон Муҳаммад Юсуф\nТошкент шаҳридаги “Ислом ота” жомеъ масжиди ноиб имоми\nЎзбекистон Мусулмонлари идораси фатво бўлими бошлиғи\nШайх Исмоил махдумнинг ўғли Абдуллоҳ ҳожи Исмоилов\nЮридик фанлар доктори, профессор Ҳалим Бобоев\nИқтисод фанлари номзоди, “Фарзанднома” китоби муаллифи\nТадбирга ташриф буюрган меҳмонлар\nЧапдан биринчи: Шайх Муҳаммад Содиқ Муҳаммад Юсуф ҳазратларининг укаси,\n«Исломга бахшида умр» китоби муаллифи Муҳаммад Амин Муҳаммад Юсуф\nМутолаа боғчадан бошланади — Самарқанддаги МТМда кутубхона очилди\nТермиз шаҳрида янги ахборот-кутубхона мажмуаси фойдаланишга топширилди\nБолаларнинг руҳиятига зарар етказувчи ахборотлар тақиқланиши кутилмоқда\nХитойда дунёдаги энг катта кутубхона очилди (видео+суратлар)\nЎзбекистонда ижтимоий тармоқ «юлдузи» халқ кутубхонасига асос солди


"Паст ўзлаштирувчи синфларда янги методларни қўллашнинг афзалликлари" эмиш… Сарлавҳани қаранг", – энсасини қотирди она тили адабиёт ўқитувчиси.\n"Маърифат" газетасини эринибгина варақлар экан, мазкур мақола унинг диққатини тортди. "Нақ ярим саҳифая, қайси эринмаган ўқитувчи ёзган экан буни?", деган ўй унинг кўзларини мақола остидаги исм-шариф томон етаклади. "Зарнигор РАЖАБОВА, 22-мактабнинг инглиз тили фани ўқитувчиси". Ўқитувчининг кўзларидаги ғазаб газетани ёндириб юборай деди.\nЎша куни мактабда ушбу мақоланинг муҳокамаси бошланди. Муаллиф ҳамкасбига ҳавас билан қарайдиганлар уни роса мақташди. Мактаб ҳаётидан мисоллар келтириб тумандаги ўрнини оширгани учун қувонишди. Зимдан олақараш қилиб юрадиганларнинг эса ҳасад қозони қайнай бошлади. Мақоланинг ҳар бир қаторидан хато топишга, нотўғри талқин қилишга урина кетишди. Айниқса, унинг бир ўринда икки синфни таққослагани учун синф раҳбарлари ўртасида низо чиқармоқчи, деб ваҳима кўтаришди. Ваҳоланки, мақолада яхши ўзлаштирувчи ва паст ўзлаштирувчи икки синфда бир хил методнинг қай тарзда қўлланилиши ҳақида гап борарди. Адабиёт ўқитувчисининг синфи паст ўзлаштирувчи сифатида тилга олингани эса оловга мой сепган каби бўлди. Унинг қора тутуни директоргача етиб келди... Ёш ўқитувчининг ҳар бир хатти-ҳаракатига кўзгунинг тескари томонини тутадиганлар мактаб раҳбарини ҳам ўз томонларига оғдириб олишга киришдилар.\n8:30 да қўнғироқ чалинди. 3-А синфда ўқувчиларни кутиб турган Зарнигор дарсни бошлашдан олдин ўқувчиларга бир назар ташлаб чиқди. Биринчи партада ўтирадиган бола синфда йўқ. "Ўзи дарслардан анча орқада, етиб олиши учун қанча уринсам ҳам самарасиз кетяпти. Яна дарсга келмаганини қаранг, ота-онаси билан учрашмасам бўлмайди", деган хаёлга борди. Шу пайт эшик очилиб, биринчи партада ўтирадиган бола онаси билан эшикдан қаради.\n– Why are you so late, Abdurakhmon? – нега кечикканини сўради ўқувчига юзланиб.\nОна-бола сўзсиз туришарди.\n– Аввал яхшилаб ўргатинг, кейин инглизча гапирасиз, – қизишиб турганини сездириб қўйди аёл.\n– Abdurakhmon, come in, – дея қўли билан киришга имо қилди ўқитувчи, – Сиз эса менда гапингиз бўлса, дарс тугагунича кутиб туришингиз мумкин, – деди ўқувчининг онасига.\n– Менинг бекорчи вақтим бор эканми? Кечагина ўқишни битириб, дарров ўқитувчи бўлиб қолдингми, сен? – боласидан олдин синф хонага отилиб кирди аёл.\n– Гапингизга тушунмадим, лекин бироз кутиб тур...\n– Сен ким бўпсанки, мен сени кутаман? Қилар ишни қилиб қўйиб, менга ақл ўргатасанми?\n– Болаларнинг олдида яхши эмас, илтимос чиқиб тур...\n– Ҳеч қаерга чиқмайман, қўйган баҳойингни ўзгартирмагунингча, жойимдан жилмайман.\n– Бориб синф раҳбарингизни чақириб келинг, – деди Зарнигор синф сардорига.\nАммо бунга ҳожат қолмади. Синф-даги шовқинни эшитган ўқитувчининг ўзи ҳовлиққанча кириб келди. Ўқувчисининг онаси билан қуюқ саломлашди. Муаммодан анча олдин хабар топиб, ўзи ҳал қилиб беришга сўз берган ўқитувчи уни тинчлантиришга уринди.\n– Табелига туширмайман, демаганмидингиз? Кеча имзолатгани олиб борса, қатор "беш"лар орасида инглиз тилидан "уч" турганини кўрдим, – таъна қилди аёл.\n– Инглиз тилидан баҳони мен қўйганман, уни ўзгартиришга ҳеч кимнинг ҳаққи йўқ, – деди Зарнигор кескин оҳангда.\n– Директорнинг ҳаққи бор, билдингми! Ҳозироқ сенга ўр-нингни кўрсатиб қўяман, – дея аёл эшикка юзланди.\n– Бу нима қилганингиз, Зарнигорхон! Биласизми бунинг кимлигини? – деди синф раҳбари ва аёлнинг ортидан чопиб кетди. – Тўхтанг, опажон, илтимос сиздан... илтимос, директоргача олиб бормайлик.\nҲеч нима содир бўлмаган каби дарсини давом эттирган инглиз тили ўқитувчисини қўнғироқ чалиниши билан директор чақиртирди. Қабулга кирган ўқитувчининг кўзи яна ўша аёлга тушди.\n– Ассалому алайкум! – деди директорга юзланиб.\n– Келинг, қизим, кираверинг, – деди мактаб раҳбари ноодатий босиқлик билан.\n– Сизга айтсам сингим, бу ўқитувчимиз жуда билимли, умидли кадрларимиздан. Сизларни бошданоқ таништириб қўйишимиз керак эди, – деди директор аёлга юзланиб. – Абдураҳмонжоннинг омади бор экан, бошқа болаларнинг ота-оналари шу қизимиз дарс ўтишини сўраб кўп мурожаат қилишади.\nАёл энсасини қотирганча, юқоридан бир назар ташлаб қўйди ўқитувчига.\n– Зарнигорхон, Абдураҳмонжоннинг онаси ҳам жуда фаол ота-оналаримиздан, – сўзида давом этди раҳбар. – Мактабимиздан ҳеч бир ёрдамини аямайди. Ремонтда ҳам, обунада ҳам, турли тадбирларда ҳам бизнинг асосий ҳомийларимиздан. Ҳозир менга бир англашилмовчиликни айтиб бердилар. Мен эса сизнинг ёрдамингиз билан буни осонгина бартараф қилишимизни айтдим.\n– Албатта, Феруза Темировна, қандай ёрдам бера оламан?\n– Ана, айтмадимми сизга жуда ақлли қиз деб, – қувониб кетди директор. – Абдураҳмонжоннинг чораклик баҳосига билмай "уч" қўйибсиз, шуни "беш"га ўзгартирсангиз бўлгани, қизим!\n– Баҳони билмай қўйганим йўқ!\n– Тушунмадим? – кўзлари ола-кула бўлди раҳбарнинг.\n– Мен объектив баҳосини қўйдим, уни ўзгартирмайман. Агар менинг холислигимга ишонмаётган бўлсангиз, метод бирлашмамиз томонидан комиссия тузилиб, қайта имтиҳон қилиб кўришингиз мумкин. Фақат шу комиссиянинг қароригина баҳони ўзгартиришга асос бўлади.\n– Мен сизга тушунтира олмаган кўринаман, Зарнигорхон, – асабийлашмасликка тиришди директор.\n– Мен сизни яхши тушундим. Бундан сўнг барча орқада қолаётган ўқувчилар сингари унга ҳам янада эътиборлироқ бўламан ва кейинги чоракларда ўз интилиши билан ижобий баҳолар олишига ёрдам бераман. Рухсат берсангиз, мен дарсга киришим керак, – дея чиқиб кетди ўқитувчи.\nЎша куниёқ аёл боласининг ҳужжатларини олиб кетди. Шу бола туфайли директорга яхши кўриниб юрган синф раҳбари ҳам, "Ҳотамтой" ҳомийсидан айрилаётган мактаб директорининг сўзлари ҳам уни тўхтатиб қололмади.\nВоқеадан хабар топганларнинг баъзилари "Тўғри иш қилибди, қани энди мен ҳам шундай журъатли бўлсам", дейишган бўлса, бошқалари "Вазиятни бекор кескинлаштирибди-да, ҳали ёш бўлса, нима қилади директор билан сен-менга бориб", дея фикр билдиришди. Айримлар "Биргина баҳо нимани ҳам ҳал қиларди, ўзига ташвиш орттирмаслиги керак эди" дея унга ачинди.\n– Ҳа, Зарнигорхон, баҳойимнинг нархи қиммат, деб бизни писанд қилмай қўйдингизми, – дея қитмирлик қилди адабиёт ўқитувчиси.\n– Баҳонинг нархи билим билан ўлчанади.\n– Қойилмане сизга, институт домлаларидан ҳам "қаттиқ" экансиз.\n– Мактаб баҳоси диплом бермайди. Лекин боланинг келажагини таъминлайди. Шундай экан, баҳога ҳар биримиз қаттиқ туришимиз керак.


Туям сеники бўла қолсин, фақат бир илтимосим бор...\nТуясини миниб чўлда кетаётган бадавий ҳар сафар дам олиш учун туясини чўкаллатганда Аллоҳ таолога ўзи ва ўлкаси учун ҳеч бир нарсанинг тескари келмаслигини сўраб дуо қилар эди. Бир вақт қаршисидан ўзига қараб тўғри келаётган бир кишини кўриб қолди. Яхши ниятли инсон бўлгани туфайли учратган одамидан бирор ёмонликни гумон қилмади.\nСувсизликдан лаблари қуриган одам бадавийдан сув сўради. Бадавий туясининг устидаги озгина суви қолган бидонни олиб унга узатди. Сувни сўнгги томчиси қолгунича симириб ичган одам бадавийни итариб ташлаб туяни етаклаб қочишга тушди.\nБадавий унинг орқасидан хотиржам овозда:\n– Майли, туя сеники бўла қолсин, фақат сендан илтимос, бу туяни мендан олиб қочганингни асло бировга айта кўрма, ¬– деди.\nБу гапни эшитган одам ҳайрон бўлиб тўхтади ва ундан бунинг сабабини сўради. Ниҳоятда яхши тилакли бўлган бадавий унинг саволига:\n– Агар бу воқеани бирор кишига гапириб берсанг, у хабар тезда атроф-оламга ёйилиб кетади. Натижада инсонлар чўлда қолган муҳтожларга асло ёрдам бермай қўядилар... – дея жавоб берди.\n1248 марта ўқилди\nДругие материалы в этой категории: « Лутф\tСурилган тош учун мукофот »


Имконияти чекланган 53 оила уй-жойли бўлди\nТошкент вилоятида жисмоний имконияти чекланган, уй-жойга муҳтож 53 оилага янги уйлар калити тантанали равишда топширилди.\nВилоят ҳокимлиги масъуллари, давлат ва жамоат ташкилотлари вакиллари иштирок этган тадбирда мамлакатимизда жисмоний имконияти чекланган, ногиронлиги бўлган фуқаролар ҳар томонлама қўллаб-қувватланаётгани, чунончи, бу тоифадаги шахсларни имтиёзли уй-жой билан таъминлаш, ўз имконияти даражасида меҳнат қилишига имконият яратиш борасида тизимли ишлар амалга оширилаётгани таъкидланди.\nПрезидентимизнинг 2017 йил 1 декабрдаги “Ногиронлиги бўлган шахсларни давлат томонидан қўллаб-қувватлаш тизимини тубдан такомиллаштириш чора-тадбирлари тўғрисида”ги фармони бу борада муҳим дастуриламал бўлмоқда.\nМазкур ҳужжат ижроси доирасида Олмалиқ шаҳрида қаровсиз қолган 9 қаватли бино “Универсал ғишт савдо“ масъулияти чекланган жамияти томонидан тўлиқ қайта таъмирланди. Собиқ ётоқхона биноси хоналари 1, 2 ва 3 хонали хонадонларга мослаштирилиб, яшаш учун барча зарур шароитлар яратилди.\n– Бир оёғим яхши ишламайди, I гуруҳ ногирониман, – дейди Олмалиқ шаҳрининг Абдулла Авлоний номидаги маҳалласида истиқомат қилувчи Элдор Мардонов. – Турмуш ўртоғим Лайлохон ҳам 2-гуруҳ ногирони. Нолимайман, ўғлим Баҳодирдан умидларим катта. Лекин, ўз уйинг бўлгани яхши-да. Мана бугун азалий орзуйимиз ушалди. Бунинг учун, аввало, Президентимизга, шу ишга бош қўшган барча инсонларга миннатдорлик билдирамиз.\nУшбу янги уй фойдаланишга топширилиши билан вилоятнинг Паркент, Пискент, Қибрай, Юқори Чирчиқ ва Чиноз туманларидан ногиронлиги бўлган оилалар ҳам ўз хонадонига эга бўлди. Юқори Чирчиқ туманилик Абдулазиз Холисов янги хонадонга эга бўлганлардан бири.\n– Оила қуриб, уй-жой қилиш халқимизнинг азалий қадриятларидан, – дейди у. – Турмуш ўртоғим Улбўсин билан фарзандимиз Мадинахонни ҳеч нимадан кам қилмай вояга етказяпмиз. Аммо ўз уйи бўлиши, бахти янада тўкис бўлишини ким ҳам хоҳламайди. Мана, давлатимизнинг инсонпарвар сиёсати туфайли ўз бошпанамизга эга бўлдик.


«Каналлари» ҳам ҳунарлари каби кўп - Huquq.uz\nОлий маълумотли Диёр (исм-фамилиялар ўзгартирилган) Қўштепа тумани халқ таълими бўлимида ишлаб юрган кезлари одамларнинг эътиборига тушиб қолганди. Гарчи ишдан кетган бўлса-да, ҳалиям ўз фаолиятини давом эттираётгани, барча соҳаларда «каналлари» борлигини айтиб, Алдаркўсага айланди.\nХусусан, таниши Ҳидоят бир неча марта ҳужжат топшириб, университетга ўқишга кира олмаган экан. 2019 йилнинг март ойида Диёр унга қўнғироқ қилиб, Фарғона давлат университетининг жисмоний тарбия факультетида ўқиётган бир йигит вафот этгани, ўқув шартномасидан қарзи борлиги, ушбу қарзни тўласа, унинг ўрнига 2-босқичдан ўқишни давом эттириши мумкинлигига ишонтиради. Ҳидоят дастлаб унга 400 АҚШ доллари, сўнг 850 минг сўм беради. Орадан бир ҳафтача ўтиб телефонда «ўқишга қачон бораман?» деб сўрайди. Диёр «ўзим айтаман» дейди-ю қайтиб қўнғироқ қилмайди. Аёлнинг қўнғироқларига жавоб бермай қўяди.\n9-синфни тамомлаб, коллежда ўқишни давом эттирмаган Сожида 2020 йили олий ўқув юртига ўқишга киришни ихтиёр этади. Университетга ўқишга кириш учун 11-синфни тамомлагани ҳақида аттестат зарурлиги туфайли май ойида ўқишни давом эттириш учун туман халқ таълими бўлимига учрайди. Ҳужжат қабул қилиш 1 май куни якунланганини билиб тарвузи қўлтиғидан тушганда Диёр билан танишиб қолади. У «сизга Фарғона шаҳридаги танишларим орқали аттестат олиб бераман» деб ваъда қилади. Сожида ҳожатбарорга ҳужжатларига қўшиб 125 минг сўм бериб қўяди. Орадан бир ҳафта ўтиб уйига келган Диёр тағин 270 минг сўм сўраб олади. Сожида шериклари билан аттестат олгани Фарғона шаҳридаги 13-мактабга борганида алданганини англайди.\nОдамларни лақиллатиб пулини олиш бобида тажриба орттирган фирибгар энди йирикроқ луқмага қармоқ ташлайди. Томорқа олмоқчи бўлиб юрган таниши Ойжамолга «Деҳқонобод маҳалласида оғайнимнинг 10 сотих ери бор, 40 млн. сўм берсангиз, сизга расмийлаштириб бераман» дейди. Аёл ўзи яшайдиган кўчанинг бошидаги ушбу ерни олишга жон деб рози бўлади. 2018 йилнинг май ойидан 2019 йил июнь ойига қадар Диёрга жами 2600 доллар ва 15 млн. сўм ҳамда «онамнинг номига оламиз» дея онасининг паспортини бериб қўяди. Диёр Ойжамолга гўё ер онасининг номига ўтгани ҳақида архитектура идорасининг муҳри босилган ҳужжатни кўрсатади. Ерга солиқдан 3 млн. сўм қарз бор экан, тўлаб ҳужжатларингни тўлиқ қилиб бераман» дея алдаб юради. Ойжамол ернинг эгаси томорқани бошқа бировга сотганини эшитиб, Диёрдан пулини қайтариб беришни талаб қилади. Фирибгар эрта-индин дея алдайди. Ойжамолдан ташқари яна икки кишининг Диёр Тиллаевдан пулини ундириб беришни сўраб департаментнинг туман бўлимига қилган мурожаати ўрганилди ва жиноят иши қўзғатилди. Тергов давомида учала жабрланувчига ҳам пулини тўлиқ қайтариб берган фирибгарга суд ахлоқ тузатиш ишлари жазосини тайинлади.


Август ойида қайси ҳудудда энг кўп никоҳ қайд этилди? » Ўзбекистон янгиликлари – Zamin.uz\n, 25 2020, 04:46\nАвгуст ойида қайси ҳудудда энг кўп никоҳ қайд этилди?\n23 сен, 15:30 1 178 Жамият\n2020 йилнинг 8 ойида республика бўйича 138 646та никоҳ ҳолатлари ФҲДЁ органларида қайд этилган. Жорий йилнинг август ойида республика бўйича энг кўп никоҳ 5035та қайд билан Фарғона вилоятида кузатилди.\nДавлат статистика қўмитаси маълумотларига кўра, 2020 йилнинг 8 ойида республика бўйича 138 646та никоҳ ҳолатлари ФҲДЁ органларида қайд этилган. Бу кўрсаткич ўтган йилнинг мос даври билан солиштирилганда 22 973тага кам.\nЖорий йилнинг 8 ойида ФҲДЁ органларида қайд этилган никоҳлар сони бўйича Фарғона – 15 611та, Самарқанд – 14 282та, Қашқадарё – 14 261та, Андижон – 13 029та ва 13 011та билан Тошкент вилоятлари юқори ўринни эгаллаган.\nМаълумот ўрнида, республика бўйича 8 ойда энг кам никоҳ ҳолатлари Навоий (4320та) вилоятида қайд этилган.\nНикоҳ ва ажримлар сони кўп бўлган ҳудудлар очиқланди 27 апр, 13:30\nФҲДЁ органларида никоҳни қайд этиш вақтинча тўхтатилди 29 мар, 15:15\nЎзбекистонда энг кўп никоҳ тўйлари қайси вилоятларда ўтказилади? 21 янв, 13:58\nАндижон ажрашишлар бўйича етакчилик қилмоқда 20 янв, 19:14\nЭнг кўп ОИТСга йўлиққан никоҳланувчи ёшлар Ўзбекистоннинг қайси ҳудудига тўғри келади? 19 янв, 08:04\nЎзбекистон аҳолиси 32,1 млндан ошди 04 авг, 16:22\n"UFC 254". Нурмагомедов Гэтжини мағлуб этди 25 окт, 02:05 520\nЎзжан Дениз кўнгил қўйган машҳур турк актрисалари (фото) 25 окт, 00:30 553\nШомуродов захирадан майдонга тушган ўйинда «Женоа» «Интер»га мағлуб бўлди 25 окт, 00:14 640\nКоронавирусга қайта чалинмаслик учун нималар қилиш керак? 25 окт, 00:05 669\nУй-жойга муҳтож Адлия вазирлиги ходимлари ўз уйларига эга бўлдилар 24 окт, 23:40 376\nАдлия вазирлигининг кенгайтирилган ҳайъат мажлиси ҳақида 24 окт, 23:15 322\nБААда ўзбекистонликларга иш таклиф этилмоқда 24 окт, 22:44 1 739\n1 ноябрдан қонунчиликда нималар ўзгаради? 24 окт, 22:12 1 274\nБожхоначилар “Камаз” операциясини фош этишди 24 окт, 21:47 619\nЛа Лига. «Реал» Каталонияда «Барселона»ни таслим этди 24 окт, 21:14 475\nНурмагомедов ёки Гэтжи: букмекерлар фаворитни эълон қилишди 24 окт, 20:42 1 478\nБожхоначилар 150 миллион сўмлик тропикамиднинг ноқонуний айланмасига чек қўйишди 24 окт, 20:22 295